
<ייעוץ משפטי: >
שגית אפיק
<מנהלת הוועדה:>
טמיר כהן
<קצרנית פרלמנטרית:>
אסתר מימון
<שינויים בתקציב לשנת 2012>
<היו"ר משה גפני:>
בוקר טוב, אני מתכבד לפתוח את ישיבת הוועדה. היום נעסוק בשינויים בתקציב. אנחנו מתחילים בסעיף הראשון, שינויים בתקציב לשנת 2012, מספר פנייה לוועדה 521, הפחתת תקציב ההרשאה להתחייב של משרד הביטחון בסך של 2,583,000 אלפי ש"ח. מי מציג את הפנייה הזאת? בבקשה.
<מאיר בינג:>
כשהממשלה החליטה על העסקה של רכש מטוסי האימון מאיטליה, היה צורך בתקצוב הרשאה להתחייב לעסקה הזאת. היה ויכוח בינינו לבין משרד הביטחון האם כל תקציב ההרשאה להתחייב עבור הפרויקט צריך להיות תוספתי או שחלקו יכול להגיע ממקורות המשרד. בשל לוח-הזמנים הלחוץ שהיה בין החלטת הממשלה לבין הצורך בחתימה על העסקה, לא היה זמן לקיים את הדיון הזה. הוחלט שדבר ראשון נתקצב את מלוא ההרשאה להתחייב ולאחר מכן - - -
<רוחמה אברהם-בלילא:>
תביאו את זה במחי יד, בחמש דקות, דקה וחצי, בוועדת הכספים. לא היה זמן לעשות דיון מעמיק ואתם סוברים שאתם יכולים להביא תקציב גדול כזה ובחמש דקות להעביר את זה בוועדת הכספים?
<היו"ר משה גפני:>
לא שמעתי משהו.
<רוחמה אברהם-בלילא:>
איך אתה לא שומע?

<זבולון אורלב:>
דברי האופוזיציה הרגילים, זה בסדר.

<רוחמה אברהם-בלילא:>
לא הרגילים.

<זבולון אורלב:>
סתם. סתם. סתם.

<רוחמה אברהם-בלילא:>
זה אומר שלא היה זמן לקיים דיון על זה. 
<היו"ר משה גפני:>
את מדברת על אז.

<זבולון אורלב:>
בזה היא צודקת.

<רוחמה אברהם-בלילא:>
לכן אני אומרת שבחמש דקות בוועדת הכספים יעבירו את זה, בסוף יש קואליציה.
<היו"ר משה גפני:>
לא תמיד.
<רוחמה אברהם-בלילא:>
לא תמיד?

<היו"ר משה גפני:>
לא.

<רוחמה אברהם-בלילא:>
האם יש לאדוני כוונות לא להעביר?
<היו"ר משה גפני:>
את רואה, הגיעו לפה 2.5 מיליארדי שקלים. זה היה בישיבה הקודמת וזה עובר לישיבה עכשיו וביקשתי שמנכ"ל משרד הביטחון יהיה ושהמל"ל יהיו. אז אמרתי ברדיו - - -
<רוחמה אברהם-בלילא:>
כל מה שאני רוצה לשמוע מאדוני שאין לו שום כוונה לעשות את הדיון הזה בפרק זמן של דקה וחצי.

<היו"ר משה גפני:>
לא דקה וחצי, אנחנו כבר מזמן לא בדקה וחצי. אמרתי אז ברדיו שאם הייתי עיתונאי, הייתי קורע את יושב-ראש הוועדה. אמרתי את זה ברדיו, אבל לא היתה ברירה, בגלל שלא רציתי לעכב את הרכש מאיטליה ולא רציתי לפגוע במערכת היחסים, כפי שאודי שני הסביר לי, וקיבלתי את העמדה שלו, אבל לא עושים את זה יותר.
<רוחמה אברהם-בלילא:>
הכול ממילא כל כך הרוס.
<אהוד שני:>
פנטסטי.

<היו"ר משה גפני:>
מה פנטסטי? אמרת לי שביום שישי אתה באיטליה.
<אהוד שני:>
נכון.

<היו"ר משה גפני:>
אפילו בוועדה המשותפת אישרו לך את זה מהר.

<אהוד שני:>
נכון.

<היו"ר משה גפני:>
קיבלו הסברים ארוכים וכולם הבינו על איזה רכש מדובר.

<אהוד שני:>
לא בכל פעם מביאים מיליארד דולר מכירות, בטח לא במצב הזה.

<היו"ר משה גפני:>
בבקשה, הסבר.

<מאיר בינג:>
בשל לוח-הזמנים שהיה, סוכם שנתקצב את מלוא ההרשאה להתחייב והדיון יתנהל לאחר מכן. לאחר שתוקצבה ההרשאה להתחייב והעסקה נחתמה, קיבלנו איזה מכתב מחשב המשרד שמסביר מה הביצועים הצפויים בהרשאה להתחייב, וכן נאמר איזה צורך בהרשאה להתחייב יהיה לעסקאות G to G, שזה עסקאות Government to Government בתעשיות הביטחוניות. אמרנו שהעסקאות האלה נתקצב איך שיאושרו וללא העסקאות האלו יש יתרה של 2.5 מיליארדי שקלים, ולכן הגשנו את הפנייה לכאן לקזז את 2.5 מיליארדי השקלים. 
בנוסף, אנחנו מתחילים עכשיו דיונים יותר אינטנסיביים עם מערכת הביטחון כדי לנסות להגיע למודל מוסכם על תקציב ההרשאה להתחייב, אופן השימוש שלו, לאפשר להם גמישות בתקציב עם הפרויקטים, כדי שלא יהיה צורך על כל פרויקט שרץ לבוא עם פנייה תקציבית ולעשות שינויים. להגיע לאיזה תקציב שיכלול גם רזרבה תפעולית מסוימת שלא משתמשים בה, כי הם רצים על כמה פרויקטים במקביל. אנחנו מתחילים את הדיונים כרגע ואני מקווה שנצליח להגיע להבנות בקרוב.

<היו"ר משה גפני:>
תודה רבה. אדוני, מנכ"ל משרד הביטחון. אומר סגן הממונה על התקציבים שאתם משתפים פעולה אתו כל הזמן בקשר לנושא של הביטחון, ראיתי את זה בוועדת פלסנר.
<רוחמה אברהם-בלילא:>
עוד מעט יהיה הוויכוח שהיה בשנה שעברה.
<היו"ר משה גפני:>
הוא אומר דבר נורא פשוט, דבר טכני – העבירו מהר את הפנייה כדי לא לעכב את עסקת הרכש עם איטליה, אבל הם מקיימים אתכם דיונים האם זה יהיה על חשבון תקציב הביטחון או על חשבון תקציב משרד האוצר, בינתיים בהסכמה הם מורידים 2.5 מיליארדי שקלים מהתקציב שלכם ומעבירים את זה חזרה לאוצר ועל שאר הכסף מקיימים דיונים. מה יותר טוב מזה? זה מוסכם אתכם.
<אהוד שני:>
ראשית כול, בוקר טוב - -

<היו"ר משה גפני:>
בוקר טוב, זה ברור.

<אהוד שני:>
- - ושנה טובה וחתימה טובה. בואו נהיה קצת ברוח אופטימית.

אני ממש תוהה על הבקשה הזאת כי היא לא מתואמת עם משרד הביטחון.
<היו"ר משה גפני:>
באמת?

<רוחמה אברהם-בלילא:>
מה חדש?

<אהוד שני:>
אתמול בדקתי ונאמר לי על-ידי יושב-ראש הוועדה שהוא יודע שזה מתואם, וזה לא מתואם. בוא נדבר רגע על הציר העובדתי ואחר-כך - - -
<היו"ר משה גפני:>
האם אתה רוצה להגיד שמישהו משקר?
<מאיר בינג:>
ברשותך, אדוני היושב-ראש, לא אמרתי שזה מתואם.

<רוחמה אברהם-בלילא:>
זה אותו ויכוח בקונסטלציה אחרת - - -

<היו"ר משה גפני:>
שנייה, אני רוצה לברר את העובדות.

<אהוד שני:>
אני אתמול דיברתי - - -

<רוחמה אברהם-בלילא:>
- - - שראש הממשלה לא יודע להחליט.

<היו"ר משה גפני:>
שנייה. נגיע לראש הממשלה בסוף, קודם כול עובדות. האם הנושא לא מתואם עם משרד הביטחון?

<אהוד שני:>
לא.

<היו"ר משה גפני:>
משרד האוצר הביא לפה פנייה שמפחיתים 2.5 מיליארדי שקלים מתקציב משרד הביטחון בלי הסכמה עם השר והמנכ"ל?
<אהוד שני:>
נכון מאוד, בדיוק כפי שאמרתי לך אתמול.

<זבולון אורלב:>
לא מתואם, הכוונה לא בהסכמה?

<אהוד שני:>
לא מתואם ולא בהסכמה.

<רוחמה אברהם-בלילא:>
בהפתעה?

<אהוד שני:>
בהפתעה. מאתמול להיום אני פה. 

<רוחמה אברהם-בלילא:>
שערורייה להביא את מנכ"ל משרד הביטחון בימים כאלה, ערב החג, תקיפה כן, תקיפה לא.

<אהוד שני:>
אני רוצה להתקדם עם הדיון.

<היו"ר משה גפני:>
מנכ"ל משרד הביטחון צריך לבוא לכאן. מדובר פה על הרבה פניות שיש למשרד הביטחון.
<רוחמה אברהם-בלילא:>
אבל לא בהפתעה.

<היו"ר משה גפני:>
זה לא כל כך בהפתעה.

<אהוד שני:>
אני לא יכול שלא לכבד ערב החג את ההרכב הדומיננטי של הוועדה הזאת ולא לברך אישית.

<היו"ר משה גפני:>
חוץ מהכבוד ראוי שתבוא לוועדה כשאנחנו מעבירים פה סכומי עתק למשרד הביטחון ושתסביר את זה - -

<אהוד שני:>
נכון מאוד, ועל כן אני פה.

<היו"ר משה גפני:>
- - שלא תבוא רוחמה אברהם אחרי זה ותגיד, בצדק, שאני מעביר פניות בדקה וחצי ואני לא יודע על מה מדובר.

<אהוד שני:>
על כן אני פה. 

הציר העובדתי – הממשלה החליטה לתת למשרד הביטחון אישור תוספת הרשאה להתחייב של 10.5 מיליארדי שקלים. הדיון שהביא אותנו ערב החתימה לאותם משחקי בעיות, גם הביא אותנו ממש לדקה ה-90 על 6 מיליארד. בציר העובדתי חסרים עוד 4.5 מיליארד.
<עתניאל שנלר:>
מדובר על כלל הדברים?

<אהוד שני:>
לא על הכלל, על עסקת המטוסים הזאת.

ההחלטות נמצאות פה בידי, כך שאני בכלל באתי לקבל תוספת הרשאה של 4 מיליארד. ומשכך, אין שום סיבה לבקשה הזאת, והבאתי לפה לא רק את ראם, היועץ הכספי וראש אגף התקציבים, אלא גם את חשב המשרד, שהוא נציג האוצר, את צחי, שיסבירו למה הדבר הזה לא ריאלי בהסברים המקצועיים.
<היו"ר משה גפני:>
בבקשה.

<זבולון אורלב:>
אם אפשר שהם יסבירו גם, אם הבקשה תאושר, מה המשמעות המעשית של הדבר הזה.

<ראם עמינח:>
אני אנסה ברשותכם להסביר בשתי דקות מה זה בכלל הרשאה להתחייב ולמה היא משמשת. בואו נעשה רגע סדר. אני רוצה לומר בשתי מלים איך מתנהלת התקשרות. נניח לרגע שאני רוצה לקנות סוללת כיפת ברזל, אני עובר שתי משוכות. משוכה ראשונה שאני אוכל לנהל משא-ומתן. בשלב הראשוני, בתחילת כל שנה כשיש דוח תקציבי, באים לכנסת ואומרים: רבותי, אנחנו מבקשים לנהל משא-ומתן על מספר דברים. יש לנו 130 סעיפים כשבכל אחד מהם אנחנו מבקשים להקצות איזה סכום כדי שנוכל לנהל משא-ומתן. זו בעצם ההרשאה להתחייב. בשלב הבא, כשהמשא-ומתן מבשיל ואנחנו מגיעים לשלב החתימה, אנחנו מגיעים לחשב המשרד, שהוא גם נציג החשבת הכללית, הוא בודק שיש לנו מקור כספי ואפשר להתקשר, ואז אנחנו מתקשרים.
<רוחמה אברהם-בלילא:>
בשנה שעברה היה ויכוח גדול מאוד ביניכם על כל הסוגיה הזאת של ההרשאה להתחייב בהיבט של השקיפות.
<ראם עמינח:>
כבר אין. את רואה, אפילו את זה כבר פתרנו. יש שקיפות מלאה, הוא יגיד לך.

בשלב הראשון אני מגיע לכנסת ואומר: רבותי, אלה המשאים והמתנים שאני רוצה לבצע. הכנסת מאשרת לי על 130 סעיפים. אין לי קופה של הרשאה להתחייב, אלא יש הרשאה להתחייב ספציפית לכל אחד מהסעיפים, ואז אני יכול לנהל משא-ומתן. בסופו של דבר ברור שחלק מהמשאים והמתנים בכלל לא מבשילים וחלקם לא מבשילים אלא עוברים לשנה הבאה. זאת אומרת, אני מגיע לסוף השנה כשאני מנצל רק נניח 70%, 60%, לא חשוב כמה. אין לי עודף, שלא נתבלבל. רק חלק מהדברים מגיעים לכדי הבשלה. 

עכשיו אני אנסה לענות לשאלה שנשאלה קודם – מה יקרה אם ייקחו לי את הכסף? מה יקרה אם יורידו? אני צריך להוריד אותו מסעיפים שבהם אני במשא-ומתן, התהליך יביא למצב שבסוף המשא-ומתן לא תהיה לי הרשאה להתחייב בסעיף, ואז אני אבוא לספק ואגיד לו: אני לא יכול לחתום, אז הוא יגיד לי: אתה עבריין, אתה ניהלת אתי משא-ומתן שלא בתום לב, ואז אני אבוא אליכם ואגיד לכם: תאשרו לי כי אני צריך לחתום, ואז תגידו לי: מה, אנחנו חותמת גומי? אתה בא אלינו בדיעבד? לכן התהליך התקין הוא התהליך שמתבצע היום בשני שלבים: שלב ראשון, אני שוב חוזר, אני מגיע אליכם בתחילת השנה עם כל רשימת הדברים שאני רוצה לנהל עליהם משא-ומתן, שנכון להיום זה 32 מיליארדי שקלים, אתם מאשרים סעיף-סעיף, 130 סעיפים. אחרי זה, כשאני רוצה לחתום על החוזה, אני מגיע שוב לצחי מלאך, והוא בודק שיש לי כסף, יש לי אותו בשנה הנכונה, ורק אז הדבר הזה מאושר.

<עתניאל שנלר:>
איך זה קשור לסעיף כאן? אני לא מצליח להבין. 
<ראם עמינח:>
מה שהאוצר טוען - - -

<עתניאל שנלר:>
ה-6.5 מיליארדי שקלים הרשאה שקיבלתם הם לפרויקט חי, לפרויקט שיש עליו חוזים.

<ראם עמינח:>
אמת.

<עתניאל שנלר:>
איך זה רלוונטי לסיפור הזה? זה לא מקיזוז ממקומות אחרים.
<ראם עמינח:>
אני אסביר עוד פעם. היתה החלטת ממשלה שאומרת לתת לנו 10.5 מיליארדי שקלים בשביל המטוס. נגמרה ההחלטה. אחרי ההחלטה היתה אמירת צד, אפשר לראות את זה בהחלטה. כתוב: עד כאן החלטת הממשלה. מתחת כתוב שצריך לבחון אם יש לנו עודף וצריך להוריד. זה מה שניסיתי להסביר לכם עכשיו למה לא ניתן להוריד. לא ניתן. 

יותר מזה, יושב פה נציג המל"ל, ראש המל"ל יעקב עמידרור בהתאם להחלטת הממשלה כרגע התחיל בחינה לראות אם באמת יש עודף. לכן בכל מקרה - - -

<עתניאל שנלר:>
אני עדיין מתעקש להבין. היתה החלטה על 10.5 מיליארדי שקלים. קיבלתם בפועל הרשאה - - -

<ראם עמינח:>
6.4 מיליארדי שקלים.

<עתניאל שנלר:>
למה הורידו לכם 4 מיליארדי שקלים? האם כי מישהו סבר שאין צורך בכל ה-10.5 מיליארדי שקלים.
<ראם עמינח:>
רק נבין מי המישהו הזה. המישהו הזה זה אדון בינג. הממשלה החליטה לתת את כל ה-10.5 מיליארדי שקלים. האוצר עד כה, יכול להיות שהוא יביא לנו גם את ה-4 מיליארדי שקלים. כרגע הוא הביא לנו 6.4 מיליארדי שקלים.
<ציון פיניאן:>
בניגוד להחלטת הממשלה?

<ראם עמינח:>
אני לא רוצה להגיד על אף אחד שהוא פועל בניגוד. מה שאומר לי חברי מאיר בינג, הוא אומר: אני מעביר לך את ה-6.4 מיליארדי שקלים, על ה-4 מיליארדי שקלים הנוספים אני רוצה קודם לבחון עם המל"ל, אולי יש לך עודף. אני מקבל, אני מוכן לבחון עם המל"ל לפני כן.
<עתניאל שנלר:>
זה מה שאני מנסה להבין. אז הדיון היה צריך להיות עכשיו על ה-4 מיליארדי שקלים, לא להוריד את ה-2.5 מיליארדי שקלים. זה מה שאתה אומר?

<ראם עמינח:>
אני מסכים, אבל אני - - -

<זבולון אורלב:>
2.5 מיליארדי שקלים זה הפחתה מה-6.5 מיליארדי שקלים?
<היו"ר משה גפני:>
כן.

<ראם עמינח:>
2.5 זה עוד לפני שקיבלתי את ה-4 מיליארדי שקלים. 

<רוחמה אברהם-בלילא:>
זה לא מה-4 מיליארדי שקלים, זה מה-6.5 מיליארדי שקלים.

<ראם עמינח:>
אל תטעו את ה-6.5 כבר נתתי, ה-6.5 היה מיועד ל - - -
<זבולון אורלב:>
מה שהוא רוצה זה להוריד את ה-2 מיליארדי שקלים מה-6.5 מיליארדי שקלים? 
<ראם עמינח:>
לא. לא. לא.

<זבולון אורלב:>
הוא עושה תנועת ראש חיובית.

<ראם עמינח:>
עוד דקה, ברשותך. בואו נבין. אין לי קופה של הרשאה להתחייב ועליה הוסיפו 6.5 מיליארדי שקלים. כל הרשאה להתחייב שאתם מאשרים לי מאושרת לסעיף קונקרטי. ה-6.5 מיליארדי שקלים שקיבלתי היתה לעסקה מסוימת של המטוס. מפה אי-אפשר לקחת, כי כבר חתמתי את החוזה.

<זבולון אורלב:>
הסברת היטב.

<עתניאל שנלר:>
עכשיו הבנתי.
<היו"ר משה גפני:>
בסדר. האוצר עכשיו בא ומוריד - - -
<עתניאל שנלר:>
הרשאה להתחייב שלא קשורה למטוס.
<היו"ר משה גפני:>
אני רוצה להסביר לחברי הוועדה ולעצמי, ושיתקנו אותי אם אני טועה, בעיקר משרד האוצר. יש הרשאה להתחייב שאושרה בוועדת הכספים. חתמתם עסקה עם איטליה באותו יום חמישי שהמנכ"ל נסע לשם.
<עתניאל שנלר:>
באיזה היקף?

<היו"ר משה גפני:>
בהיקף של יותר מ-10 מיליארדי שקלים.
<עתניאל שנלר:>
עכשיו מעבירים 6 מיליארדי שקלים ומשהו.

<היו"ר משה גפני:>
אני אגיד לך מה חשוב לנו עכשיו. בא משרד האוצר ואומר: את ה-6.4 מיליארדי שקלים הבאתי מהאוצר, אבל זה על חשבון תקציב משרד הביטחון. ולכן עכשיו אני כבר מוריד 2.5 מיליארדי שקלים ואני ממשיך את הדיונים על כ-3.5 מיליארדי שקלים, אני ממשיך את הדיונים עם משרד הביטחון. הוא אומר: ההרשאה להתחייב זה בסדר, והעסקה עם איטליה זה גם בסדר, אבל הכסף הזה הוא על חשבון תקציב משרד הביטחון. האם זה נכון, מר בינג?
<מאיר בינג:>
פחות או יותר.

<היו"ר משה גפני:>
לפני הפחות או יותר אני רוצה שתסביר לי למה הרפרנטית שלך, כשהיא באה לכאן והיא מבקשת את האישור הזה, היא אומרת כך. אני קורא את מה שאומרת דניאלה. היא שלך, נכון?

<מאיר בינג:>
כן, שלי.

<היו"ר משה גפני:>
זאת אומרת, זה אתה.

<מאיר בינג:>
אני.

<היו"ר משה גפני:>
"פנייה זו נועדה להוסיף לתקציב ההרשאה להתחייב של משרד הביטחון" – להוסיף לתקציב של משרד הביטחון – "סך של 6,345,000,000 שקלים עבור עסקת רכש" וכו'. "בהתאם להחלטת הממשלה. הסברים יינתנו בהתאם לצורך בוועדה המשותפת של תקציב הביטחון". אנחנו על סמך הדברים שלכם אישרנו. היא לא אמרה את מה שאתה אומר עכשיו, שהיות ואנחנו ממהרים והעסקה צריכה להיחתם, כפי שאכן נאמר בוועדה המשותפת, אנחנו מורידים את זה מתקציב משרד האוצר, אבל בהמשך נביא הפחתה מתקציב משרד הביטחון. היא אומרת שאתם החלטתם להוסיף לתקציב ההרשאה להתחייב של משרד הביטחון. זאת אומרת, הטעיתם את הוועדה.

<מאיר בינג:>
קודם כול, אני מתנצל אם זה מה שעולה - - -
<היו"ר משה גפני:>
לא. אל תתנצל. רק תסביר לי למה הטעיתם את הוועדה. מה שאתה אומר עכשיו הייתם צריכים להגיד אז. אנחנו לא חותמת גומי.
<מאיר בינג:>
אני מסביר. אני מקריא את החלטת הממשלה. היא החלטה סודית, הסעיף הזה לא סודי. בהחלטה נאמר כך: "משרד האוצר יקצה תוספת הרשאה להתחייב למשרד הביטחון לשם מימוש החלטה זו". ולכן באנו עם הפנייה, כי יש החלטה ברורה והנחיה להוסיף את ההרשאה להתחייב. 

<אהוד שני:>
בסך?

<מאיר בינג:>
אחרי זה כתוב: "אשר תקוזז במידת הצורך" – אבל זה בהמשך – "מיתרת ההרשאה להתחייב הפנויה הקיימת במשרד הביטחון". לאור הנסיבות שהחלטת הממשלה היתה בצמוד לחתימה לא יכולנו לעשות, גם לא ידענו אם יהיה אפשר לקזז. זאת אומרת, באותו שלב לא ידענו.
<עתניאל שנלר:>
האם זה מיתרה פנויה? 
<מאיר בינג:>
מיתרה פנויה, נכון.

<עתניאל שנלר:>
אתם צריכים להוכיח שזו יתרה פנויה.

<היו"ר משה גפני:>
לא זה מה שמעניין אותי. זה פשוט לא מעניין אותי. אני שואל שאלה. אני שואל, למה הטעיתם את הוועדה? מה שאמרתם בממשלה לא מעניין אותנו, זה לא רלוונטי בכלל. רלוונטי מה אתה אומר לחברי הוועדה. בעקבות מה שאמרת לחברי הוועדה אני גם הצבעתי כך וקיבלתי ביקורת ציבורית על ההצבעה הזאת ואני לא מתחרט על זה בגלל שאני חושב שעסקת הרכש היא חשובה, אבל למה אתם מטעים את הוועדה? למה אתם אומרים לנו שזה להוסיף. לא אמרתם את מה שהיה בהחלטת הממשלה. אתה היית צריך לבוא לכאן ולהגיד: עכשיו אנחנו מעבירים את זה כך, אבל שתדעו שיגיעו פניות כדי להפחית את הסכום הזה ממשרד הביטחון, להחזיר אותו לאוצר. לא אמרתם לנו את זה. יכול להיות שלא היינו מאשרים.

<מאיר בינג:>
קודם כול, אני מקבל את הביקורת. 
<היו"ר משה גפני:>
מה אני אעשה עם זה עכשיו?

<מאיר בינג:>
דבר שני, לא ידענו שיבואו פניות, כי כתוב פה ואני מקריא שוב "אשר תקוזז במידת הצורך". את מידת הצורך היה צריך לבדוק.
<היו"ר משה גפני:>
ובדקתם?
<מאיר בינג:>
אנחנו לא מקזזים חד-צדדית.

<היו"ר משה גפני:>
עכשיו בדקתם?

<מאיר בינג:>
אנחנו בדקנו.

<היו"ר משה גפני:>
איפה בדקתם?

<מאיר בינג:>
יש לי פה סדרת חילופי מכתבים. בשמחה אני אראה לך אותם.

<צחי מלאך:>
אלה נתונים שאני נתתי.

<היו"ר משה גפני:>
"אני" – מה זה?

<צחי מלאך:>
חשב משרד הביטחון. 
<היו"ר משה גפני:>
מה נתת?

(השמטה של קטע מהפרוטוקול)
<היו"ר משה גפני:>
בבקשה, תשלים.

<צחי מלאך:>
הנתונים שבדקתי הם מה תקציב ההרשאה להתחייב של משרד הביטחון. מה צפי החוזים שייחתמו במהלך שנת 2012, שצריך להם הרשאה להתחייב, ומה התחזית של היתרה בסוף השנה. היתרה הזאת היא יתרה של 2.5 מיליארדי שקלים. זו היתרה. השאלה אם זה עודף, זה עניין שצריך להיות נדון בין הגורמים המקצועיים.
<היו"ר משה גפני:>
למה מביאים את זה עכשיו לוועדה אם לא נדון כל העניין הזה עדיין?
<צחי מלאך:>
יכול להיות שזה עדיין מוקדם. אני אומר לך מה הנתונים העובדתיים כגורם מקצועי.
<היו"ר משה גפני:>
לפי דעתך זה צריך לרדת מתקציב משרד הביטחון או מתקציב משרד האוצר?
<צחי מלאך:>
תהיה יתרה בסוף השנה של 2.5 מיליארדי שקלים בהרשאה להתחייב כמו שבכל שנה יש יתרה. בכל שנה, אם תפתחו את המאזן של משרד הביטחון, יש יתרה. היתרה הזאת היא יתרה תפעולית.

<ראם עמינח:>
אני חייב לחדד עוד - - -
<היו"ר משה גפני:>
רגע. אומר החשב שלכם שיש יתרה של 2.5 מיליארדי שקלים, אז נפחית את זה, וזהו. 

<אהוד שני:>
ראשית כול, האפדייט הזה שנעשה הוא נכון ליולי. מה קרה מאז יולי? אנחנו כבר תיכף סוגרים את ספטמבר. דבר אחד, היתה סדנה מנכ"לית, דבר שני, היתה הצגת תר"ש לממשלה – הרי הכול פה זה הרשאה להתחייב – שלא סוכמה. היה רק יום אחד בממשלה, היה צריך לעשות עוד יום. אני אומר לכם פה שמה שצחי מלאך אומר, 2.5 מיליארדי שקלים, לא יהיה. לא תהיה יתרה. יש לנו באג רציני מאוד בתר"ש לגבי מערכת "שרביט קסמים".
<היו"ר משה גפני:>
אני מאוד מבקש לא לפרט.

<אהוד שני:>
כולנו יודעים מה זו המערכת הרב-שכבתית: הכיפה, השרביט - - -

<היו"ר משה גפני:>
אבל לא לפרט.

<אהוד שני:>
חסר לנו כסף לדבר הזה.

<עתניאל שנלר:>
האם אפשר לממש אותו בשנה הזאת?

<אהוד שני:>
לא. אנחנו צריכים את ההרשאה להתחייב. אנחנו רוצים להתחייב עם החברה.

<היו"ר משה גפני:>
הוועדה היתה בדיון אצל שר הביטחון. הטענה המרכזית של משרד הביטחון, גם של השר, גם של המנכ"ל וגם של אנשי המשרד שלא עובדים לפי שנה, בניגוד לכל המשרדים האחרים. יש משרדים שיש להם תוכניות לטווח ארוך, אבל משרד הביטחון - - -
<עתניאל שנלר:>
- - -
<היו"ר משה גפני:>
בדיוק. מה שאני מבין עכשיו שהמנכ"ל אומר - - -
<אהוד שני:>
מה שאני אומר שזה היה לפני הסדנה, לפני סיכום התוכנית, ביולי. הסדנה סוכמה באוגוסט, החלטנו לעשות אותה למרות שאין תר"ש – אין תר"ש ואין תקציב – כי חייבים לעשות קצה כיוון לצבא. בתוך התר"ש הזה סדר העדיפויות מספר 1 זו ההגנה הרב שכבתית. ב"כיפת ברזל" בגדול אנחנו די סוגרים – לא ניכנס פה לפרטים – בגלל המענק האמריקני. לגבי מערכת הביניים של "שרביט קסמים" אנחנו לא סגורים. אני אומר לכם שזה פער. אני לא יודע אם הוא 2.5 מיליארדי שקלים, הרי הכול הערכות. אנחנו עוד לא שם. יש לנו פער. לכן בין הנתונים והאמירה של צחי מלאך, אני מקבל אותה - - -
<היו"ר משה גפני:>
מה שאתה אומר שאם אנחנו מאשרים את ההפחתה הזאת, אנחנו פוגעים בהגנה הרב-שכבתית?
<אהוד שני:>
אני לא רוצה לומר שזה חד-חד ערכי, אני אומר שהדיון - - -

<ראם עמינח:>
מתחילים לחטוף תביעות מספקים.

<היו"ר משה גפני:>
תביעות לא מעניינות אותי.

<ראם עמינח:>
תביעות שזה נעשה שלא בתום לב.

<עתניאל שנלר:>
למה זה חשוב?
<אהוד שני:>
מה שאני אומר שהאמירה - - -

<קריאות:>
 - - -

<היו"ר משה גפני:>
בדיוק. זו הנקודה המרכזית. הסיפור של עודף לכאורה שמצטייר בסכימה של חודש יולי, כפי שהובא פה, הוא לפני סיכום תר"ש מערכת הביטחון.
<עתניאל שנלר:>
אני לא מבין מה הוא ירוויח אם הוא לוקח את זה מכאן? אם תעביר למקום אחר והוא כן ישתמש, יהיה לך בור שם.

<מאיר בינג:>
אני אסביר, ברשותך. להרשאה להתחייב יש חשיבות רבה מאוד. המשמעות של הרשאה להתחייב וביצוע הרשאה להתחייב הם הקשחת התקציב קדימה לשנים הבאות. זאת אומרת, שאם יש הרשאה להתחייב גדולה מדי, זה אומר שבשנים הבאות תקציב הביטחון יהיה, לצורך העניין, גדול מדי. יהיו חייבים לתת תוספת תקציבית כי החוזים הם חוזים קיימים. מערכת הביטחון תהיה מחויבת בחוזים לשלם. הדיון על הרשאה להתחייב הוא דיון מהותי, הוא לא דיון טכני.
חלק מהעניין שהתעורר כרגע, והוא לא היה בעבר, ובהחלט אני מקווה שנצליח להגיע להבנות - - -

<היו"ר משה גפני:>
הממשלה צריכה להסתדר. למה משרד הביטחון ומשרד האוצר לא מסתדרים לפני שהם מגיעים לכאן? אני חבר בקואליציה נכון לסוף אלול. למה אתה מעמיד אותי במצב בלתי אפשרי? אני צריך להחליט בתוך הממשלה. הציעו לי להיכנס לממשלה, לא רציתי, נשארתי בכנסת. למה אתם מכניסים אותנו לוויכוח בממשלה? יש פה נציג של משרד ראש הממשלה, של המל"ל?
<ראם עמינח:>
הנה הוא.

<היו"ר משה גפני:>
שמחוני, יש לך מה להגיד בעניין הזה?

<זבולון אורלב:>
עמדת ראש הממשלה.

<היו"ר משה גפני:>
שנייה. עמדת המל"ל.

<רוחמה אברהם-בלילא:>
תלוי בטיב הקשר בין שר הביטחון לראש הממשלה שלא כל כך טוב.
<היו"ר משה גפני:>
לא יכול להיות דבר כזה. הכול מקצועי. מר שמחוני, המועצה לביטחון לאומי, בבקשה.

<אבנר שמחוני:>
אדוני היושב-ראש - - 
<היו"ר משה גפני:>
לא להפריע. רבותי, תקשיבו.

<אבנר שמחוני:>
- - כפי שהומחש לנו ברבע השעה האחרונה הנושא הזה נתון בוויכוח בממשלה, כפי שאמרת. שמחתי לשמוע אפילו את נציג משרד האוצר אומר שאנחנו נמצאים עכשיו באיזה תהליך תקדימי, שלא היה כמותו, של ניסיון לברר את הנושא הזה של ההרשאה להתחייב ולהגיע לאיזה הבנות בין המשרדים. ואכן, בהתאם להחלטת הממשלה ולהחלטת הוועדה המשותפת לתקציב הביטחון מלפני חודש וחצי כשאושר הפרויקט, נכנסנו לעבודה מאומצת כדי לנסות - - -
<היו"ר משה גפני:>
"אנחנו", מי זה?

<אבנר שמחוני:>
המל"ל. כמובן המל"ל הוא לא עומד כשלעצמו, אלא המטרה היא להגיע לסיכום בין המשרדים – ואמרת מה שקורה בתוך הממשלה – כדי לנסות לסדר את העניין הזה ולהגיע לאיזו המלצה שבסופו של דבר כמובן תובא אליכם.
אנחנו נמצאים בשלב מתקדם של העניין הזה. את קצה הקרחון של המהלך הזה ראית עכשיו בחטף בחילופי המכתבים האלה. זה עדיין לא הגיע לכדי מיצוי, אבל יש בהחלט התקדמות. לאור זאת אנחנו מציעים לתת עוד שהות, לא ארוכה, כדי לנסות למצות את המהלך הזה, כדי שאפשר יהיה להביא משהו יותר מוסכם או שלפחות נסמך על בסיס יותר רחב. לא מדובר פה על כסף שנדרש לפרויקט של מחר בבוקר, אלא על הרשאה עתידית. לכן נדמה לי שמן הראוי לתת עוד קצת זמן לנסות למצות את המהלך הזה. יש לזה חשיבות בעינינו.
<פניה קירשנבאום:>
אני רק רוצה לשאול - - -
<עתניאל שנלר:>
אני חושב שההצעה שהוצעה עכשיו נכונה. נדמה לי שכל הצדדים הנוגעים בדבר יראו בחיוב עוד מתן זמן ויחזרו לוועדה אם צריך.
<היו"ר משה גפני:>
היות שאני מנהל שיחות גם עם משרד הביטחון, גם עם משרד האוצר וגם עם המל"ל - -
<רוחמה אברהם-בלילא:>
אתה לא ברוגז...
<היו"ר משה גפני:>
אני לא ברוגז עם אף אחד.

- - אני אומר לך שלא כולם יראו את זה בחיוב. אבל זו ההחלטה שנקבל, לאפשר להם את הזמן הזה. לא כולם יראו את זה בחיוב לאור השיחות שניהלתי.
<עתניאל שנלר:>
צריך לשנות להם משקפיים, הם יראו את זה יותר טוב...
<רוחמה אברהם-בלילא:>
הוא מצפה שנעשה את העבודה השחורה.
<היו"ר משה גפני:>
ציון פיניאן, מה אתה אומר?

<ציון פיניאן:>
ניתן להם שהות לא להצביע עכשיו.

<היו"ר משה גפני:>
זבולון אורלב?

<זבולון אורלב:>
אני חושב שעמדת המל"ל היא עמדה שקולה ונכונה. לדעתי אין לנו הכלים המדויקים כדי להכריע בסוגיה הזאת אלא אם כן נתעמק בה יותר, שנבין מה עומד כאן על כף המאזניים, כי יש כאן דברים שהם ביסוד קיומנו. אם מבחינה טכנית – וגם אין נזק מבחינת האוצר, אני לא רואה איזה נזק יכול להיות – הדיון הזה יידחה בכמה שבועות, שבועיים-שלושה, כי אני מבין שאנחנו גם לפני חגים, אני לא רואה כרגע בעיה.  

אני רוצה לצרף בקשה נוספת. המשרד בא עם אמירה מאוד חדה וברורה שלא יהיה אי-ניצול של 2.5 מיליארדי שקלים, אבל אומר המנכ"ל שזה נכון לחודש יולי, אם אפשר שזה יהיה מעודכן לשבוע שבו תבוא הבקשה.
<אהוד שני:>
זה יסכם את התר"ש.
<היו"ר משה גפני:>
אל תתערב.
<זבולון אורלב:>
האמירה שלך חשובה מאוד, היא רלוונטית מאוד.

<היו"ר משה גפני:>
רוחמה אברהם?

<רוחמה אברהם-בלילא:>
אני חושבת שצריך להסמיך אותך, אדוני היושב-ראש. כנציגת האופוזיציה אומר שבמקרה הזה אני סומכת על שיקול דעתך בהיבט של כל הסוגיה.
<ציון פיניאן:>
רק במקרה הזה?

<רוחמה אברהם-בלילא:>
גם במקרה הזה. לא בכל המקרים באופן עיוור.

<היו"ר משה גפני:>
בהעלאת המע"מ היא לא סומכת עלי.

<רוחמה אברהם-בלילא:>
הוא ידע בקונסטלציה כזאת גם לטפל בזה נכון. 

אני חושבת שהדיון הזה מורכב מאוד ויכולות להיות לו השלכות עתידיות כשאני בחמש דקות של דיון לא יודעת לבחון אותן. אין לי כל הנתונים, זה לא נכון, ואני חושבת שאנחנו יכולים לחטוא למטרה. זה מצד אחד. מצד שני, כשמדברים על הרשאה להתחייב ועל כל הסיטואציה שבה כל התהליכים ארוכי הטווח של משרד הביטחון, ורוב התהליכים ארוכי טווח, אני חושבת שהוועדה הזאת צריכה להסמיך אותך לראות את התמונה בכללותה. אנחנו בחודש אלול ויש לנו רק שלושה חודשים, זה הרבעון האחרון לשנת התקציב הזאת, מצד שני בשנת התקציב הבאה, גם שם יש הסוגיה של הרשאה להתחייב, ואתה  תבוא ותאמר לוועדה שבפרק הזמן שתחליט לתת להם - - -
<קריאה:>
- - -

<רוחמה אברהם-בלילא:>
אני מסמיכה אותך ואתה לא מקשיב לי. זו שערורייה.

<היו"ר משה גפני:>
סליחה, רוחמה אברהם. 

<רוחמה אברהם-בלילא:>
אני חושבת שבתום פרק הזמן שתחליט עליו תבוא לוועדה הזאת ותאמר לנו, כמו במקרים קודמים שהיו, שראית הכול ואתה חושב כך או אחרת. לא נכון להציג בוועדה בעת הזאת שבה יש פטפטת מיותרת מצד כל הגורמים ואנחנו נמצאים באמת בימים לא פשוטים לישראל – להעלות סוגיה של תקציבים, של רכש, של כוונות של מדינת ישראל בהיבט הרכש.
<היו"ר משה גפני:>
של הגנות.

<רוחמה אברהם-בלילא:>
זה נושא מאוד-מאוד עדין ועלינו תמיד לזכור שיש מישהו מאחורי הקווים שתמיד מאזין וחוכך את ידיו לאור כל הנתונים.

<היו"ר משה גפני:>
תודה. דברים כדורבנות. פאינה קירשנבאום.

<פניה קירשנבאום:>
אני רוצה להתייחס לנושא תקציבי פרופר בלי להסתכל על הזוויות האחרות שלו מכיוון שכרגע זה לא התפקיד שלי. פעם אחת אני רוצה לדעת ולקבל התחייבות שבסוף שנה – לא שאני רואה שבשנה הזאת יהיו יתרות תקציב – אני רוצה לקבל הבטחה שבסוף שנה לא נמצא את משרד הביטחון כסל אגירה של כל היתרות שנשארו אלא שהכסף יחזור לציבור. זה פעם אחת. פעם שנייה, אני קוראת היום בעיתונות שמשרד הביטחון יחד עם שר הביטחון שוקל לקנות איזה אי יווני, ואני רוצה לדעת האם אנחנו לא הולכים להטיל מסים חדשים לרכישה של הצעצוע החדש למשרד הביטחון. 

<רוחמה אברהם-בלילא:>
האשראי הזה כולל את האי היווני? זו שאלה אחת.
<זבולון אורלב:>
אולי זה לא יהיה בתקציב, אבל בהרשאה להתחייב...

<פניה קירשנבאום:>
אנחנו מדברים היום על המחסור, על שכבות הביטחון, וכל אחד והצעצוע שלו.

<היו"ר משה גפני:>
תודה. יעקב אדרי, מה דעתך לגבי ההצעה לדחיית הבקשה?
<יעקב אדרי:>
אתה מכיר את הגישה של משרד הביטחון שאנחנו צריכים להצביע אוטומטית - - -
<היו"ר משה גפני:>
זה כבר לא הולך לקרות.

רבותי, זאת העמדה של כל חברי הוועדה, זאת העמדה שלי. הנושא, לפי מה שהתברר לי, גם בשיחות הקודמות, הוא לא ההרשאה להתחייב של 2.5 מיליארדי השקלים, הנושא הוא הוויכוח בין משרד האוצר לבין משרד הביטחון בוויכוח על תקציב משרד הביטחון. זה הוויכוח. וכאשר בא נציג משרד ראש הממשלה, נציג המל"ל, ואומר: אנחנו נמצאים בדיון הזה בעיצומו ואנחנו גם מתקדמים אתו, כפי שאמרו חברי הוועדה, אנחנו מאפשרים את הזמן הזה כדי למצות את הדיון.
אני אומר לכם, אנשי משרד האוצר, ואני אומר את זה גם למשרד הביטחון, אבל בעיקר לאנשי משרד האוצר: נגמר העידן הזה – בעבר זה לא היה כך, אבל לאחרונה זה היה כך – שאתם מביאים לפה פניות מהסוג הזה שנאשר בדקה וחצי. לפעמים יש פניות שאנחנו לא מדברים עליהן כמובן, אני יודע עליהן מראש, אני אומר לחברי הוועדה. אי-אפשר להסתתר מאחורי העניין שכולנו רגישים לנושא של תקציב הביטחון ולהעביר דברים שאחרי זה מתברר שגם לא מסרו לנו אינפורמציה נכונה. הרי את האינפורמציה התקציבית היה צריך להגיד לנו אז. היה צריך להגיד שיש דיון בממשלה האם ההרשאה להתחייב יורדת מתקציב משרד האוצר או שהיא יורדת מתקציב משרד הביטחון. זה דבר שחברי ועדת הכספים חייבים לדעת. הפרטים של עסקת הרכש ואיך בנוי המטוס וכל מה שנלווה לעניין הזה זה צריך להיות בישיבה סגורה של ועדה משותפת, וזה ברור לחלוטין, אבל את הנושא התקציבי ודאי שהיינו צריכים לדעת.
אני מביע את עמדתי אני לא יודע אם האישית או של הוועדה, שאין לנו מושג של נזיפה, אבל זה דבר חמור מה שעשיתם פה בעניין הזה. חמור. ואני קיבלתי באופן אישי ביקורת ציבורית.

<רוחמה אברהם-בלילא:>
אתה יכול לומר לפרוטוקול "נזיפה עם כוכבית".

<היו"ר משה גפני:>
נכון. פשוט לא יכול להיות דבר כזה.

אנחנו רשות שלטונית שצריכה לדעת ואנחנו צריכים לפקח על עבודת הממשלה. האם 2.5 מיליארדי השקלים או 6.4 מיליארדי השקלים יורדים מתקציב משרד הביטחון או יורדים מתקציב משרד האוצר זה אל"ף-בי"ת שחברי הוועדה צריכים לדעת, ואל תנצלו את האחריות שלנו בנושא הביטחון. תודה רבה.
אנחנו עוברים לסעיף הבא. אדוני המנכ"ל, יש פה מספר פניות של משרד הביטחון. יש פה מספר פנייה לוועדה 366, 367. מי מסביר את הפנייה הזאת של הביטחון?
<זבולון אורלב:>
רק מה שאומרים בוועדה פתוחה.

<מאיר בינג:>
זה בסדר. אנחנו חייבים למערכת הביטחון לא מעט כסף עד סוף השנה הזאת, מעל 2 מיליארדי שקלים, מדובר פה על חצי מיליארד מתוכם, וזה בהתאם להחלטת הממשלה שהיתה ב-8 בינואר, וההסברים יינתנו בוועדה המשותפת.
<היו"ר משה גפני:>
זה כסף שאתם מודים שאתם חייבים למשרד הביטחון?
<מאיר בינג:>
אנחנו חייבים עוד. כשאני אומר, אני לא מפתיע אף אחד. כרגע אין לנו מקור תקציבי. אנחנו נבוא בהקדם, אני מקווה שבקרוב, עם עוד איזה סכום, ולקראת סוף השנה עם סכום נוסף גדול.
<היו"ר משה גפני:>
אדוני המנכ"ל, מה יש לך לומר על זה?

<אהוד שני:>
כל כסף שאני אקבל זה טוב.

<היו"ר משה גפני:>
לגבי תע"ש וגם לגבי הכסף של ההקפאה. אתה חתום על ההסכם עם תע"ש, אחרי שאנחנו מאשרים את הפנייה, אני מבקש שתממשו את ההסכם ושאנחנו כבר לא נאשר להם משכורות. היה סיכום, התקדמו במשא-ומתן, אני מבקש שתגיד על זה מלה. אתה חתום על ההסכם.
<זבולון אורלב:>
לא הצבענו על זה כבר?

<היו"ר משה גפני:>
על הפנייה עוד לא. אני מנצל את זה כדי לדאוג ל-3,000 עובדי תע"ש.
<אהוד שני:>
בגלל שהוועדה היתה כל כך מעורבת בנושא של תע"ש כדאי שאני אתן אפדייט מה הסטטוס של הדבר הזה.

<היו"ר משה גפני:>
בבקשה.

<אהוד שני:>
התהליך עם תע"ש הוא תהליך די מתקדם. מה שעומד לנגד עינינו זה באמת הרצון לפתור את הבעיה. הייתי אומר שיש ארבע לבנים גדולות שנמצאות היום: חבילה אחת זו חבילת העובדים, שבה חברים האוצר, אנחנו ובעיקר ההסתדרות. אני חושב שהחבילה הזאת די מסודרת. היינו, פיטורי ה-1,000 הראשונים, רשת ביטחון לאחרים ועוד כהנה וכהנה. 
<מאיר בינג:>
לא פיטורים, יציאה לפרישה מוקדמת.

<היו"ר משה גפני:>
הסיכום שנעשה מקובל עלינו.

<אהוד שני:>
האבן הזאת היא די עשויה. האבן השנייה עוסקת בניקוי קרקעות שגם היא בגדול די סגורה. יש עוד כמה דברים בפנים. מכיוון שרוצים להביא ערך גבוה של החברה הזאת למכירה, צריך גם לנקות קרקעות. הדבר הזה בגדול גם סגור, אם כי יש מספר תאים שעליהם עוד יש דיונים, אבל זה ממש בשוליים, והם בעיקר סביב הנקודות היותר קריטיות בתע"ש.

הנקודה השלישית היא מחויבות משרד הביטחון להיקף הזמנות מיום תחילת ההפרטה. היקף ההזמנות הזה בנוי מצבר של הזמנות, מתחמושת ועד בכלל, כי לא מזמינים רק תחמושת בתע"ש, דרך כסף שנותנים לפיתוח ודרך כסף למפעל "קשת", שהוא מפעל בעייתי, בגלל שיש שם כוח-אדם ייעודי למה שהם עושים. נצטרך למצוא פתרון, אבל התחייבתי שבכל דרך נחזיק את המפעל והוא לא ייסגר, כי זה באמת מקום שאי-אפשר לסגור מכל מיני סיבות.

החבילה הזאת של היקף ההזמנות מיום ההפרטה היא די סגורה, היא בהיקף של 870 מיליוני שקלים לשנה. הרבה מעבר למה שמערכת הביטחון צריכה, כי היא קורלטיבית למתווה תר"שי. אם במתווה תר"שי מסוים יהיה צורך בפחות רק"ם, נייצר פחות רק"ם, פחות כסף ילך, עדיין מרגע ההפרטה, ודאי כשאתה מביא את החברה הזאת ליום ההפרטה ולשווי הערך שלה, אתה חייב להתחייב על חמש שנים.
<עתניאל שנלר:>
זה לא רק הרק"ם, זה גם התחמושת.

<אהוד שני:>
אמרתי "למשל".

האבן הרביעית שהיא האבן היותר מסובכת, בהקשרים היותר דיסקרטיים של החברה הזאת, בדירקטיבה שלי אני הולך רחוק עם הדבר הזה, אבל חייבים להיכנס עם זה לוועדת שרים ולהחלטת אותם שרים שותפים על הסיכונים שיש בדבר הזה. מבחינת הדירקטיבה שלי הולכים לתת צ'אנס למהלך. זו האבן הרביעית שהיא אבן שמבחינתי היא די פתורה, אם כי יש עליה הרבה מאוד בעיות, אבל אני חושב שלא אנחנו צריכים לסגור. אותה חבורת שרים ששותפה בעניין הזה היא צריכה לקבל החלטה על הסיכון.
איפה יש בעיה? הבעיה מי משלם על תקופת הגישור בין אתמול, היום, החודש הבא, עד ליום ההפרטה.

אני במחלוקת עם האוצר על יום ההפרטה. אני לא חושב שמועד ההפרטה יהיה בסוף 2013. גם מנכ"ל משרד הממשלה חושב שזה יהיה בסוף 2014. זה לא דבר כל כך פשוט. הדבר הזה בסוף מחייב אותנו לשלם שכר לכל אותה תקופה. ולכן, אף-על-פי שהתחייבתי שנשלם כ-50% מההזמנות שלנו עד סוף השנה, יש שני איומים על הדבר הזה: האחד הוא מתמטיקה פשוטה, אני לא יכול להתחייב אם אין לי כסף. עשינו פה דיון על 500, לא סתם מאיר בינג אמר שבדרך עוד כמה, ואני יודע ממנכ"ל ראש הממשלה שבדרך עוד כמה שלא נצליח להביא אותם, בגלל שאי-אפשר להעביר אותם למשרד הביטחון. לכן כשאתה עושה דיון נקודתי על תע"ש זה על הכיפאק, אבל בסוף אם אין כסף צריך לשאול האם זה הולך ל"ברין"(?), האם זה הולך למפעל  - - -
<היו"ר משה גפני:>
"מתפרת העצמאות" שבמצפה רמון - - 

<אהוד שני:>
ומפעלים אחרים.

<היו"ר משה גפני:>
- - שלא נסגר.

<אהוד שני:>
לא ייסגר אף מפעל.

<היו"ר משה גפני:>
מה זה "אף מפעל"? יש מפעלים שנסגרים.

<אהוד שני:>
אף מפעל שאני אחראי עליו לא נסגר בתקופתי כמנכ"ל, לא עכשיו ולא בעתיד.
<עתניאל שנלר:>
מה ההבדל בין 2013 ל-2014?
<אהוד שני:>
המון כסף, כמעט מיליארד שקלים. עוד שנה זה כמעט מיליארד.
<היו"ר משה גפני:>
תגיד לי מתי אתה רוצה לעזוב את המשרד, אני לא אתן לך - - -

<אהוד שני:>
לא יכול לסבול - - -

<היו"ר משה גפני:>
הבנתי. אוקיי.

<אהוד שני:>
הדבר השני. אני לא יודע איך אנחנו מתנהגים בינואר 2013 ואני גם לא יודע שיש לנו תר"ש. זאת אומרת, כל המחויבויות שלנו הן בסדר על הניירות, אבל יש הפרקטיקה של החיים. זאת אומרת, אתה יכול להתחייב, אבל כשאין כסף, בסוף צריך לממש את זה, ולא הכול על הכיפאק.
<היו"ר משה גפני:>
תודה. מר בינג, בבקשה. התייחסות קצרה לעניין.

<מאיר בינג:>
לגבי התהליך שנעשה במעורבות מלאה והובלה של ועדת כספים, עשינו את הסכם ההלוואה האחרון והתחייבנו להגיע להסכם קיבוצי עם העובדים עד ה-15 באוגוסט. לא הגענו אף-על-פי שהתאריך הזה עבר. היינו קרובים מאוד, ואז היו חופשות, היה מקרה מצער בהסתדרות, ואלה גרמו לעיכוב. אתמול ישבנו, התקדמנו, ולמעשה פתרנו אפילו את הניואנסים היותר קטנים שנשארו לסוף. עורכי-הדין צריכים לשבת. אני מקווה שבתוך כשבוע – אני לא יודע להתחייב ב-100%, אני כבר למוד אכזבות עם התהליך הזה, אבל ההערכה שלי שאנחנו בסוף, שאנחנו לקראת חתימה בתחום של העובדים, וזה חשוב. במקביל, אנחנו מתקדמים בכל התהליכים האחרים על מנת להביא הפרטה.

בסיכום שאתם מחזיקים אצלכם, בסיכום שנעשה בינואר, בהובלה של חבר הכנסת שי חרמש, הסיכום כלל שני חלקים: 150 מיליון שקל שהאוצר נותן כהלוואה שתהפוך להון מניות במועד ההפרטה ו-150 מיליון שמשרד הביטחון מקדים את המקדמות שלו – חלק מהסיכום היה שהוא לא מקטין את המקדמות שלו – ובחלק הזה אנחנו היום בסיטואציה שמשרד הביטחון, עם כל המגבלות והוא ידע את המגבלות גם לפני כן, צריך לעמוד בו. 
<אהוד שני:>
ב-9 לחודש הזה, ב-9 לחודש מעבירים משכורת. אמרתי: אנחנו לא מתחשבנים - - -

<היו"ר משה גפני:>
מעבירים את הכסף נטו.

<אהוד שני:>
לפני חג לא מלינים שכר, העברנו 35 מיליון. אני רוצה לומר משהו על המצב, אפילו החוקי, של ההתחייבות הזאת בהיעדר כסף. ואני מבקש מצחי מלאך לומר.
<צחי מלאך:>
כמו שהמנכ"ל אמר העברנו 35 מיליון שקל, יש עוד חצי מהסכום שתע"ש צריכים לקבל. אני מעריך שיש להם המקורות האלה, כי אם לא היו להם המקורות הם לא היו משלמים שכר נטו, כי לשלם שכר נטו בלי לשלם את הנלוות של מס הכנסה וביטוח לאומי זו עבירה פלילית, ולכן אני מעריך שהמשכורת הזאת מסוכמת. לגבי החודש הבא נראה מה המקורות.
<היו"ר משה גפני:>
התקדמו מאוד עם הנושא של הסיכום. אנחנו לא נביא יותר תוספות. חבר הכנסת אורי אריאל, בצדק, אמר פעמים רבות – הוא גם בצדק הצביע נגד ההעברות הללו – הגענו לנקודה שבה זה צריך להיכנס למסלול וצריך להסתדר בין המשרדים, בין משרד האוצר לבין משרד הביטחון - -
<אהוד שני:>
היה דיון אצל הראל לוקר.

<היו"ר משה גפני:>
- - ההסתדרות בעניין, ועד העובדים בעניין. העניין הזה לא יחזור יותר לשולחן הוועדה כדי להעביר כסף למשכורות, ואני לא אחזור על מה שהיה בשנה שעברה בערב סוכות, לכנס את הוועדה כדי לאשר עוד כסף. אי-אפשר יותר לעשות את זה. תסיימו את הדיון הזה, זה חשוב לכולם. הדברים שלך, אדוני המנכ"ל, רשומים בפרוטוקול, אלה מלים חשובות מבחינת העניין הזה.
<אהוד שני:>
שתדעו שהיה דיון אצל הראל לוקר השבוע על הדבר הזה והוא התחייב לסכם את החלוקה התקציבית לתקופת הגישור.

<היו"ר משה גפני:>
הוועדה לא תהיה כתובת כדי לסחוב את העניין הזה עוד. הבאתי את זה כמה פעמים מכיוון שסברתי שיש צורך לאפשר את הדיון הזה, למצות אותו. הדיון מוצה, עכשיו אתם צריכים להסתדר ולפתור את הבעיה, גם בוויכוח מתי ההפרטה תיכנס לתוקף. אני מציע לחברי בוועדה – אני מציע להם לאשר את הבקשה הזאת של העברת - - -
<זבולון אורלב:>
יש לי עוד שאלה לפני כן. האם בתוך זה גם 300 מיליוני השקלים של השלמת הגידור בגוש עציון שאנחנו מתנגדים לו בחריפות רבה?

<אהוד שני:>
לא יודע.

<מאיר בינג:>
הגידור זה תקציב תוספתי, זה נמצא בבסיס התקציב שלהם, ולכן זה חלק מתוכנית העבודה של הצבא ושל מערכת הביטחון.
<זבולון אורלב:>
אם לא תיתן לו כסף, הוא לא יעשה. אני לא רוצה להרים יד לאשר עכשיו העברת כסף כשאני יורה לעצמי ברגל.
<מאיר בינג:>
השאלה שלך היא דיון שאפשר לקיים אותו, היא לא קשורה לכאן, אבל היא לגיטימית לגמרי. זה חלק מתוכנית העבודה. 
<אהוד שני:>
אני לא מכיר שאנחנו עושים משהו שהוא לא בתיקוני בג"ץ, פשוט אין לנו כסף לזה. אני לא יודע אם הדבר הזה כלול או לא.

<זבולון אורלב:>
לא הבנתי. אתם לא עושים דבר - - -

<אהוד שני:>
אנחנו לא עושים משהו שהוא לא בתיקוני בג"ץ.

<היו"ר משה גפני:>
הוא אומר שאין להם כסף בשביל לעשות דברים על דעת עצמם. הדברים היחידים שהם עושים זה תיקוני בג"ץ.

<זבולון אורלב:>
זה בתוכנית העבודה.

<אהוד שני:>
ל-2012?

<זבולון אורלב:>
למיטב ידיעתי לפחות חלק מזה. אני בעד העברה, שלא יהיו אי-הבנות.
<אהוד שני:>
אני חייב לך תשובה. אם זה מטריד אותך, ללא קשר לדיון הזה, אני חייב לך תשובה בעניין הזה. אני לא מכיר. נדבר על הפרטים כשתסביר לי. אני לא מכיר כסף לתיקונים בגדר, למעט החלטות ותיקוני בג"ץ. לא מכיר.
<זבולון אורלב:>
זה לא שייך לתיקוני בג"ץ. צריכים להשלים את הגדר, הגדר לא הושלמה בגוש עציון.

<אהוד שני:>
אין לנו כסף להשלים, שמנו כסף רק על תיקונים ב-2012.
<זבולון אורלב:>
אודי, תבדוק את התשובה.

<אהוד שני:>
אני אבדוק. אני חייב לך תשובה. כשאני אומר שאני חייב תשובה, אני נותן.

<היו"ר משה גפני:>
הוא נותן תשובה. על-פי רוב שלילית, אבל הוא נותן תשובה – סתם, זו היתה בדיחה – חלק מהתשובות הן חיוביות, גם לגבי הגדר שם שהוא מזיז.  

לגבי הכסף להקפאה?

<צחי מלאך:>
אנחנו עובדים על זה שזה ישולם.

<היו"ר משה גפני:>
מה עובדים? נאמר לי על-ידי המנכ"ל שהועברו 8 מיליוני שקלים.

<צחי מלאך:>
על 5 מיליון שקלים יש הסכמה. יקבלו את הכסף.

<היו"ר משה גפני:>
לתושבים שם מגיע על-פי כל דין. העברנו כסף.

<אהוד שני:>
צחי, מתי הם יקבלו את הכסף? עד ראש השנה הם יקבלו את הכסף?
<היו"ר משה גפני:>
8 מיליון?

<צחי מלאך:>
5.

<אהוד שני:>
על 5 יש הסכמה. מה עם ה-3 האחרים?

<היו"ר משה גפני:>
המשפחות יקבלו או לא יקבלו עד ראש השנה? זה מה שמעניין אותי. חבל על הזמן אם עד ראש השנה לא מקבלים. חבל על הזמן.

מספר פנייה 366, 377. מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. אני עובר לפנייה 482, 483. איפה דניאלה? דניאלה לא היית קודם ואני רוצה להגיד לך שקודם ציטטתי אותך מהפרוטוקול. ממש לא התכוונתי אלייך. את עושה שליחותך נאמנה ואת מציגה פה את הדברים כמו שהממשלה או כמו שהממונים עלייך אומרים. אליהם דיברתי. בבקשה. מה זו הפנייה הזאת?
<דניאלה פרתם:>
הפנייה נועדה להגדיל את ההוצאה המותנית בהכנסה של משרד הביטחון, בסך של 500,000 אלפי ש"ח בהתאם לאבני דרך המופיעות בהסכם תכנון מחנות צה"ל מיום ה-26 ביוני 2012, שגובש בהתאם להחלטת הממשלה 4088, ולהגדיל את תקציב ההוצאה של משרד הביטחון בסך של 15 מיליוני שקלים עבור מימון עלויות התכנון בהתאם להסכם תכנון מחנות צה"ל.
<זבולון אורלב:>
לא סיימת. כתוב עוד 3.5 מיליוני שקלים.
<מאיר בינג:>
350 אלפי שקלים לאתר ההנצחה בגבעת התחמושת .
נחתם הסכם בין משרד הביטחון והאוצר לפני מספר חודשים. הוא הסכם מהפכני. היום מחנות צה"ל נמצאים במרכז הארץ. התחלנו בתהליך ראשוני של העתקה לנגב לעיר הבה"דים של ממ"ן ותקשוב. עדיין אי-אפשר יהיה לפנות את כול הבסיסים האלה, כי בסוף באותו בסיס יש גם ממ"ן, אבל יש גם חלקים אחרים, יחידות אחרות של הצבא. בנוסף, לקרקעות האלה כרגע אין תב"ע מאושרת. התחלנו בהליך כולל של תפיסה של איך לפנות את הבסיסים באופן יותר מלא, כדי שיהיה אפשר לשווק ליחידות דיור. מצד שני, גם איך לתכנן את השטחים האלו. חלק מהמכשולים שהיו עד היום, שמי שהיה אמון על התכנון זה היה ממי, ובגלל חילוקי הדעות עם הצבא, שלא היו מעוניינים ולא נתנו להם להיכנס לבסיסים, זה לא קרה. ההסכם הזה אמר שמי שיהיה אחראי להשביח את הקרקע זו תהיה מערכת הביטחון. במקביל אנחנו פועלים על העברת בסיסים לנגב ומתחילים לדבר על חלקים אחרים מהבסיסים. במקביל, משרד הביטחון מתחיל להפעיל ולתכנן את כל האישורים הסטטוטוריים, את הבסיסים האלו, על מנת שיהיה אפשר בעתיד גם לשווק אותם כיחידות דיור. בנוסף לזה, כשהוא מגיע לאבני דרך מסוימות חלק מההשבחה הוא מקבל אליו.

<היו"ר משה גפני:>
תודה, יש שאלות? מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. 508, 509. דניאלה.

<מאיר בינג:>
רועי יסביר.

<רועי קונפינו:>
בוקר טוב. מדובר על סכום של קרוב ל-37 מיליוני שקלים לטובת פרויקט התייעלות עם משרד הביטחון. יש פה מספר פרויקטים שאושרו בשיתוף פעולה בין משרד האוצר למשרד הביטחון. על כמה, אני לא יכול לפרט, אבל על חלקם אני יכול להגיד כמה מלים אם מעניין אתכם לשמוע. המטרה היא לקחת כסף, להשקיע בפרויקטים שבאופן שוטף למשרד הביטחון אין יכולת לממן, על מנת לחסוך בטווח הרחוק יותר כסף.
<היו"ר משה גפני:>
יש שאלות? מאה אחוז. מי בעד אישור הפניות, ירים את ידו. מי נגד? אין. מי נמנע? אין.
הצבעה

בעד – פה אחד
<היו"ר משה גפני:>
הפניות אושרו. אם מישהו רוצה פירוט, יש לנו פירוט של הפניות האלה. 574, 575.
<רועי קונפינו:>
הפנייה לתוספת של 520,000 שקלים, בהתאם להחלטת ממשלה בנושא השקעה ופיתוח בפזורה הבדואית בנגב. הכסף הזה, ה-520,000 שקלים האלה מיועדים לאגף הביטחוני-חברתי במשרד הביטחון לצורך פיתוח מנהיגות, ידיעת הארץ ודברים כאלה. כל מיני הדרכות שמשרד הביטחון מעביר ל - - -
<היו"ר משה גפני:>
למה משרד הביטחון עושה? למה זה לא משרד החינוך?
<רועי קונפינו:>
בהחלטת הממשלה נקבע שאת הדברים האלה - - -
<היו"ר משה גפני:>
זה לא אומר לי שום דבר, הממשלה שוגה הרבה פעמים. למה? אני שואל אותך. תסביר לנו. הממשלה לא מחליטה, אנחנו מעבירים את הכסף. למה לא משרד החינוך?
<רועי קונפינו:>
שוב אני אומר, הדברים האלה הם יותר קשורים להכנה לצבא, למנהיגות, לידיעת הארץ.

<היו"ר משה גפני:>
טוב. יש שאלות? מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. בהזדמנות החגיגית הזאת יש הודעה של משרד הביטחון על העברת עודפים של 2,140,000 אלפי שקלים. מי יכול להסביר את זה? בבקשה.

<מאיר בינג:>
תקציב הביטחון מכיל תקציב שקלי ורכיב דולרי. 

<היו"ר משה גפני:>
אני לא מרשה לדבר. מי שרוצה לדבר בחוץ, יש מסדרון גדול. 

<פניה קירשנבאום:>
אישרנו את העודפים עוד בפברואר. למה אנחנו מאשרים את העודפים עכשיו בספטמבר? אני רוצה לדעת.
<היו"ר משה גפני:>
בבקשה, תשאלי אותו.

<מאיר בינג:>
מדובר פה בעודפים שקליים, מדובר בעודפים של מט"ח סיוע, ואני אסביר. תקציב הביטחון מורכב מכ-3 מיליארדי דולר סיוע אמריקני מדי שנה. הדולר הוא בהתאם לדולר התקציבי החזוי שיש באותה שנה, שלפיו נבנה תקציב המדינה. תקציב המדינה השנה נבנה על 3.8 שקלים לדולר. בתחילת השנה הוא היה יותר נמוך, עכשיו הוא יותר גבוה. מה שאנחנו עושים פה שאנחנו מעבירים את יתרת העודף הטכני. זה עודף שאי-אפשר להשתמש בו לתקציב ביטחון לעשות פרויקטים. זה עודף טכני רק כשקונים עם זה בדולרים, חלקו מומר לשקלים. כאשר הדולר היה 3.2 והדולר התקציבי היה יותר גבוה, נוצר עודף. היום כשהדולר הוא יותר גבוה מ-3.8 חסר כסף. בפועל זה לא משנה כלום, כי זה עדיין אותם דולרים ואותו כסף, לכן מדובר בעודפים טכניים. אנחנו מעבירים את כל העודפים שהיו בשנה שעברה - - -
<פניה קירשנבאום:>
עדיין לא ענית. למה לא עשית את זה בפברואר-מרץ?
<מאיר בינג:>
אנחנו בודקים במהלך שנה מה קורה עם שער הדולר. 
<פניה קירשנבאום:>
זה עודף של 2011, לא של 2012, אז היית צריך לבדוק בפברואר-מרץ.

<מאיר בינג:>
אני מסביר. אם שער הדולר לצורך העניין היה יורד לאזור ה-3.5 שקלים או 3.2 שקלים כמו שהוא היה בתחילת השנה ונשאר שם, לא היה צורך להעביר את העודפים האלה, ברגע ששער הדולר גדל צריך להשתמש בכל הכסף הזה, כי שער הדולר הוא יותר גבוה מהדולר התקציבי שעל-פיו נבנה שער הדולר.

<פניה קירשנבאום:>
אם היית מחכה עוד שנתיים, אולי זה היה עולה ל-4.5 שקלים, היה לך יותר קל.

<זבולון אורלב:>
אל תתני להם רעיונות.

<פניה קירשנבאום:>
בואו נחכה, זה יעלה עוד קצת.

<היו"ר משה גפני:>
מה אתה אומר על זה? זו שאלה טובה דווקא. בואו נחכה שנתיים.

<מאיר בינג:>
מדובר על עודף טכני, כשעודפים אפשר להעביר רק במהלך השנה העוקבת. מדובר בעודף טכני בלבד.

<היו"ר משה גפני:>
שאלה טובה, פניה קירשנבאום. מי בעד אישור הבקשה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
ההודעה אושרה. אני רוצה לסכם את הפרק של משרד הביטחון. אני מודה למנכ"ל ולאנשי משרדו שהגיעו לכאן. אנחנו היינו היום נחמדים אתכם. אישרנו לכם את כל מה שביקשתם, ומה שביקשתם שלא נאשר, לא אישרנו. אתה הודעת לפרוטוקול שתע"ש לא תיסגר. עומדים לסגור את העניין ואני מבקש את הסיכום הזה בין המשרדים, לא להשאיר את זה כך באוויר. הודעתי שלא נביא יותר לכאן פניות שהן לא יהיו במסגרת הסכם כפי שנחתם. לגבי "מתפרת העצמאות" אני יודע שאתה, אדוני המנכ"ל, עשית את מה שאפשר לעשות, ביקשת ממני גם לדבר עם שר התמ"ת, עם שלום שמחון, גם אני דיברתי אתו, הוא ישב אתם. הצהרת כאן שהמתפרה לא תיסגר, מבחינתי זה דבר מאוד חשוב. יש הצהרה שלך ושל חשב המשרד שאלה שנפגעו מההקפאה, שמגיע להם על-פי כל דין הכסף עד ראש השנה והם יקבלו אותו, ואני מאחל לכם שנה טובה וכתיבה וחתימה טובה. זה שהיינו נחמדים - - -
<אהוד שני:>
וסיפוק בעשייה.

<היו"ר משה גפני:>
זה שהיינו נחמדים היום, זה לא אומר על העתיד שום דבר. תודה רבה. תודה.

<אהוד שני:>
תודה רבה.

<היו"ר משה גפני:>
על לא דבר.
שינויים בתקציב 2012. מספר פנייה לוועדה 9006, הפחתה מספר 5 לשנת 2012. מי מסביר את ההפחתה? בבקשה.
<דניאלה גרא:>
הפנייה נועדה להפחית 286 מיליוני שקלים, 336 תקני כוח-אדם ו-1,570 חודשי עבודה מתקציבי המשרדים בשנת 2012, בהתאם להחלטת ממשלה מס' 4519, מאפריל 2012, בנושא ייעול כוח האדם במשרדי הממשלה.

<היו"ר משה גפני:>
יש לי שאלה. התפרסם השבוע שראש הממשלה מתכנן לשנות בנושא של כוח-אדם, שיהיה אפשר לייעל את משרדי הממשלה, לנייד, להעביר וכל מה שנלווה לעניין הזה. האם זה קשור להחלטה הזאת או שאין קשר?
<אודי רמר:>
זו לא ההחלטה הזאת.

<היו"ר משה גפני:>
לפי ההחלטה הזאת, אם אנחנו מאשרים את זה, האם יהיו אנשים שיפוטרו?
<אודי רמר:>
חד-משמעית לא.

<היו"ר משה גפני:>
אז מה יקרה? זה סתם וירטואלי?

<אודי רמר:>
לא. ההחלטה הזאת מדברת על הקפאת תקנים. בכל שנה יש פרישה טבעית מהמשרדים. זה אומר שמשרדים שבעקבות ההחלטה הזאת חורגים מהתקן שלהם לעומת התקציב לא יקלטו בגין העובדים שפרשו.
<ציון פיניאן:>
לא יתקבלו עובדים במקום אלה שפורשים.

<אודי רמר:>
בדיוק.

<דניאלה גרא:>
כל עוד יש חריגה מהתקן.

<אודי רמר:>
כל עוד יש חריגה מהתקן.
<היו"ר משה גפני:>
האם יש שאלות?

<זבולון אורלב:>
כן.

<היו"ר משה גפני:>
בבקשה.

<זבולון אורלב:>
ראיתי שבאגף התקציבים אין קיצוץ.

<היו"ר משה גפני:>
אז לא מאשרים את זה...
<אודי רמר:>
במשרד האוצר.

<זבולון אורלב:>
אני מדבר על אגף התקציבים וגם לא ראיתי במשרד המשפטים. אפשר שם לקצץ בחצי.

<היו"ר משה גפני:>
יש במשרד האוצר.

<אודי רמר:>
גם במשרד המשפטים וגם במשרד האוצר.

<זבולון אורלב:>
באגף התקציבים, תסתכל.

<היו"ר משה גפני:>
אגף התקציבים – 218,000 שקלים.

<זבולון אורלב:>
היו 47 תקנים ונשארו 47 תקנים.

<היו"ר משה גפני:>
לא.
<זבולון אורלב:>
מה לא? סעיף כוח-אדם.

<זבולון אורלב:>
למה באמת לא מורידים מאגף התקציבים? יש לי הצעה להוריד כמה. 

<אודי רמר:>
אלה שיקולים של המשרד עצמו, איך הוא עושה את החלוקה הפנימית.

<היו"ר משה גפני:>
האם באגף התקציבים אין אנשים מיותרים?
<דניאלה גרא:>
יש מחסור.

<אודי רמר:>
כרגע אנחנו לא במצבת כוח-אדם מלאה.

<ציון פיניאן:>
הם מתחייבים לא לקבל, זה כבר טוב.

<דניאלה גרא:>
אומרים לנו פה שעשו קיצוץ באגף התקציבים.

<היו"ר משה גפני:>
בפנייה שמופיעה, הוא צודק, אין הפחתה של תקנים באגף התקציבים.
<אפרת תבור:>
בחודשי עבודה.
<היו"ר משה גפני:>
מי הגברת?

<אפרת תבור:>
אני תקציבאית משרד האוצר.
<היו"ר משה גפני:>
מה את אומרת לגבי אגף התקציבים?

<אפרת תבור:>
חודשי עבודה לא בשיא בכלל. קיצוצים נעשים בחודשי עבודה בדרך כלל. זה לא אנשים שאתה יכול להעביר.

<היו"ר משה גפני:>
באגף התקציבים?

<אפרת תבור:>
באופן כללי.

<היו"ר משה גפני:>
למה באחרים יש?

<אפרת תבור:>
השיא בעובדים קבועים. בעב"צ יש לך – עבודה בלתי צמיתה - - -

<היו"ר משה גפני:>
במשרד האוצר יש הפחתה של 17 תקנים. איפה זה?
<אפרת תבור:>
זה מפוזר על כל היחידות, כולל אגף תקציבים.

<זבולון אורלב:>
לא. כתוב כאן "47".

<אודי רמר:>
בחודשי עבודה יורדים שישה חודשי עבודה מאגף התקציבים. 

<זבולון אורלב:>
עזוב אותי מחודשי עבודה.

<אודי רמר:>
תסתכל בעמודה הכי שמאלית, יש מינוס 6.
<היו"ר משה גפני:>
זה לא משמעותי. 

<זבולון אורלב:>
אפשר לשאול עוד שאלה?

<היו"ר משה גפני:>
כן, זבולון, עוד שאלה.

<זבולון אורלב:>
כתוב כאן בלשכת ראש הממשלה לשעבר, אהוד אולמרט. קראתי בעיתונים שהוא מודיע שהוא מוותר על הכול. למה אי-אפשר למחוק את זה? אני מדבר ברצינות עכשיו, לא בצחוק.
<דניאלה גרא:>
הפנייה הזאת נעשתה מזמן, היא יושבת פה כבר כמה חודשים.
<זבולון אורלב:>
את חושבת שאני אצביע עכשיו בעד? אני יכול להצביע למעט סעיף מסוים? אני מדבר ברצינות. אי-אפשר לעשות הצגה – מצד אחד, מודיעים ועל סמך זה לא מבקשים קלון, מצד שני, עכשיו אנחנו מאשרים - - -
<אודי רמר:>
אתה לא מאשר לו פה תוספת ללשכה שלו. אתה לא מפחית את כל מה שנאמר - - -
<זבולון אורלב:>
אני רוצה שתקצץ מיום ההודעה עד סוף שנת הכספים, זה רבע שנה.
<היו"ר משה גפני:>
דרורית פה? אפשר לקרוא לה? חבר הכנסת אורלב מעלה פה דבר נכון.
<אודי רמר:>
מה השאלה?

<היו"ר משה גפני:>
אני אגיד לך מה השאלה. הכנתם את הפנייה הזאת לפני שראש הממשלה לשעבר פנה אלי. הוא פנה אלי במכתב והוא הודיע שהוא מוותר על התנאים שלו, ואתם הכנתם את זה בהתאם לנוסח הרגיל, כפי שמאושר לראשי ממשלה לשעבר. אני רוצה לדעת, לאור הפנייה שלו, האם אתם הולכים לשנות את זה? גם אם נאשר את זה, שלא תהיה כאילו אמירה של ועדת הכספים ואני גם לא רוצה לפגוע בו.

<זבולון אורלב:>
הוא הודיע.

<היו"ר משה גפני:>
אמרתי. אני לא רוצה לפגוע בו. אני לא רוצה לעכב את הפנייה, אבל אני רוצה לדעת, לאור הפנייה שלו, האם הם ישנו את זה בפניות הבאות.
<דניאלה גרא:>
אין קשר בין שני הדברים. 
<היו"ר משה גפני:>
יש קשר, יש קשר חזק. אני רוצה שתשימו לב גם לרגישות המשפטית של העניין. ראש הממשלה לשעבר, אהוד אולמרט, פנה אלי והוא אמר שהוא מוותר על התנאים שמגיעים לראש ממשלה לשעבר. בסדר. אני עוד שוקל גם משפטית מה לעשות עם העניין הזה. אני לא רוצה להיכנס לעניין. 
אתם מביאים עכשיו פנייה שגרתית מבחינת ההפחתה של תקני כוח-אדם ומופיעה גם לשכת ראש הממשלה לשעבר אולמרט, כאשר לכאורה על-פי בקשתו יש ויתור על התנאים שלו. אני גם חושש שאם אנחנו מאשרים את הפנייה כמות שהיא, בלי שתהיה אמירה שלכם שהולכים לשנות פה משהו או לעשות משהו, אני גם עלול לפגוע בו, מכיוון שאז תבוא התביעה – אין לי מושג משפטי בכלל, אני רק מסביר באריכות מה שאמר חבר הכנסת אורלב – יבואו ויגידו שיש פה איזו הונאה. מצד אחד ראש הממשלה לשעבר מודיע שהוא מוותר על התנאים שלו, ומצד שני אתם בוועדה מאשרים את התנאים שלו באופן שגרתי, בפנייה אגבית כזאת, שבה עוסקים בכלל בקיצוץ במשרדי הממשלה של תקני כוח-אדם. לכן אני רוצה אמירה שלכם לגבי הסעיף הזה הספציפי, ואל תגידו "זה לא קשור". קשור. כל דבר קשור לכל דבר. בבקשה.

<דורון סמיש:>
ראשית, הפנייה הזאת נכתבה די מזמן, עוד לפני שהתקבלה הודעה של ראש הממשלה לשעבר. כרגע מתנהל הדיון בין הלשכה שלו ובינו לבינך - -

<היו"ר משה גפני:>
מה אני?

<דורון סמיש:>
אמרת שקיבלת ממנו מכתב.
<היו"ר משה גפני:>
קיבלתי מכתב ממנו, כן.

<דורון סמיש:>
- - על איך להקטין את הלשכה. ברגע שיתואם הנושא הזה - - -

<זבולון אורלב:>
איך להקטין? 

<ציון פיניאן:>
הוא מוותר על הכול. זה לא להקטין, הוא מוותר.

<זבולון אורלב:>
אני לא מבין את הדבר הזה.

<דורון סמיש:>
יש פה עניין משפטי.

<זבולון אורלב:>
זה לא עניין משפטי, יש פה עניין כספי.

<דורון סמיש:>
ברגע שייסגר הנושא, הסמכות נתונה לוועדת הכספים. תועבר פנייה ממשרד ראש הממשלה להקטין - - -
<ציון פיניאן:>
אם נאשר מה שכתוב פה, זו כבר פנייה.
<אודי רמר:>
היום יש מצב קיים - - -

<היו"ר משה גפני:>
אם אתם מתכוונים לזרוק אלי את הכדור הלוהט הזה, אני מוכן לקחת את זה, אבל אני גם לוקח את ראשות הממשלה. לא יכול להיות שאני אקבל רק את החובות של משרד ראש הממשלה. אתם רוצים, תתנו לי את ראשות הממשלה, ואני אהיה גם אחראי. תגידו אתם, אתם הממשלה, מה אתם הולכים לעשות עם הסעיף הזה. מה אתם זורקים את זה עלי? אני צריך לאשר או לא לאשר.
פנה אלי ראש הממשלה לשעבר. אתם יודעים את זה שהוא מוותר על הזכויות שלו - -
<זבולון אורלב:>
הפרקליטות יודעת.

<היו"ר משה גפני:>
- - בעקבות כך התביעה ירדה מתביעת הקלון. זו תמונת המצב. מה אתם הולכים לעשות בעקבות זאת? טוב שאורלב שם לב לעניין, אתם במקרה, דרך אגב, מביאים לאישור הוועדה, ואז יגידו: אישרתם. כל המכתב הזה הוא פיקציה. אני רוצה לדעת, אתם הולכים לרוקן את הסעיף? אתם הולכים לבקש מאתנו החלטה אחרת בעניין הזה? תגידו. תיקחו אחריות על העניין. בבקשה.

<דורון סמיש:>
אני אשיב לך על העניין הזה.

<היו"ר משה גפני:>
איפה דרורית כשצריך אותה?

<אודי רמר:>
מה שנעשה בפנייה הזאת זה הקטנה בכלל המשרדים, לרבות הלשכה של ראש הממשלה לשעבר. ככל שיוחלט, וכרגע כפי שדורון סמיש הסביר, מתקיימים דיונים. מה ששמעתם זו הצהרה בבית משפט. צריך לבוא, למסמך את זה ולהגיע להחלטה. 

<היו"ר משה גפני:>
מה?

<אודי רמר:>
צריכה להתקבל החלטה.

<היו"ר משה גפני:>
למסמך את זה, כן.

<אודי רמר:>
צריכה להתקבל החלטה שלזה הולכים. ככל שתתקבל החלטה שמפחיתים את זה, תבוא לפה פנייה.

<זבולון אורלב:>
אני מודיע שאני לא אצביע בעד ההעברה הזאת, אני אצביע נגדה. אם משרד האוצר לא מודיע פה באופן חד-משמעי שמיום ההודעה מודיעים עכשיו באופן מוסמך שמבטלים את כל התקצוב כמו שביקש ראש הממשלה לשעבר, אני אצביע נגד ההעברה וגם אגיש רביזיה אם זה יעבור. זו חוצפה ממדרגה ראשונה. מה זה הדבר הזה? עושים מאתנו צחוק? הפרקליטות קיבלה מכתב, הכנסת קיבלה מכתב, הפרקליטות היתה צריכה להעביר למשרד האוצר - - -
<היו"ר משה גפני:>
אני עובר לסעיף הבא, אני מאפשר לכם להביא תשובה עד סוף הישיבה. אני לא מביא את זה להצבעה עד שאתם לא נותנים לנו תשובה. הוא צודק. אני לא הולך לקחת אחריות על העניין. הבקשות הן שלכם. תגידו מה אתם הולכים לעשות עד סוף הישיבה.

<אודי רמר:>
בסדר גמור. לבוא ולהגיד שזו חוצפה שאנחנו לא עושים את זה? אני רק אגיד שמשרד האוצר הוא האחרון, ככל שתתקבל החלטה שזה מה שעושים, שישאיר תקציב במשרד שלא אמור לממש את התקציב הזה. אנחנו נהיה הראשונים שנבטל את התקציב.
<זבולון אורלב:>
זו לא בקשה. פנה ראש ממשלה לשעבר לפרקליטות המדינה ולבית משפט ולוועדת הכספים, כלומר גם למדינה, ואמר: אני מוותר מעתה ואילך על כל ההטבות של ראש ממשלה לשעבר. אתם צריכים להיות ערניים ובבקשה שלכם זה צריך לבוא לידי ביטוי גם אם הכנתם את זה קודם. אנחנו מקבלים ניירות חמים מאגף התקציבים תוך כדי הישיבה. תביאו נייר חם כזה תוך כדי קיום הישיבה. מה הבעיה?

<היו"ר משה גפני:>
רבותי, אני עובר לסעיף הבא.

<אודי רמר:>
שאלת הבהרה. האם אתם מדברים על תנאי השירות של ראש הממשלה לשעבר? אם זה תנאי שירות של נושא משרה או נושא משרה לשעבר – ותתקן אותי שגית אפק אם אני טועה – בסמכות ועדת הכספים לאשר את הנושאים האלה.

<זבולון אורלב:>
זה מה שהוא אומר לך, אנחנו לא רוצים לאשר. זה בדיוק מה שהוא אומר לך.

<אלכס קגנוב:>
אדוני קיים שורה של דיונים בעבר גם בנוגע לתנאי השכר של נושאי משרה, בין היתר של שופטים, חברי כנסת ושרים, לכן להבנתי פנה ראש הממשלה לשעבר ליושב-ראש וביקש לבחון את הנושא.
<שגית אפק:>
הוא לא ביקש לבחון.

<אלכס קגנוב:>
אני לא מכירה את הפנייה, רק מהדברים שהועלו כאן. יכול להיות שהנושא הזה מצוי על שולחנה של הוועדה.
<זבולון אורלב:>
ידעתי שיזרקו עליך.

<היו"ר משה גפני:>
אתה לא חושד בי שאני עד כדי כך - - -

<זבולון אורלב:>
לא. אני סומך עליך. 

<היו"ר משה גפני:>
מה שהיה כל הזמן שאנחנו ועדת שירות של נושאי משרה, אנחנו גם מאשרים ועוד לא מאשרים. הכול מתחיל במקרה של ראשי ממשלה לשעבר – אני לא מדבר על שופטים שזאת הנהלת בתי המשפט - בפנייה של משרד ראש הממשלה. דיברתי עם מנכ"ל משרד ראש הממשלה לשעבר כשהיו תנאי השירות, נדמה לי שגם עם המנכ"ל הנוכחי, אבל אני כבר לא בטוח. קיימנו דיון אחרי שהיתה פנייה מכם. היתה פנייה, שקלנו אותה, בדקנו את כל הפרטים, שינינו, אבל קודם שתהיה פנייה של משרד ראש הממשלה. אתם יודעים שראש הממשלה לשעבר, ודאי שהוא פונה אלי, כי אני יושב-ראש ועדת הכספים שהיא ועדת השירות. בעקבות הפנייה שלו, אתם צריכים, ואתם יודעים את זה, לפנות אלינו ולהגיד מה אתם רוצים לעשות עם הסעיף הזה. יכול להיות שנקבל החלטה בסוף בלעדיכם. יכול להיות.

<אודי רמר:>
אנחנו עכשיו בודקים עם משרד ראש הממשלה.
<היו"ר משה גפני:>
בסדר גמור. אני עובר לסעיף הבא של ההעברות הרגילות. מספר פנייה לוועדה 438 – משרד התחבורה. מי הרפרנט של תחבורה? בבקשה, דבר.
<גילי כהן:>
הבקשה מדברת על שינויים בתקציב והגדלת הכנסות ברשות הספנות והנמלים והתאמות בתקציב לביצוע לפי הימים הנוכחיים.
<היו"ר משה גפני:>
שאלות? מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה. 535, 536 – משרד החינוך ורשות הטבע והגנים.
<דניאלה גרא:>
הפנייה נועדה להעביר סך של מיליון שקלים ממשרד החינוך לעידוד פנאי ונופש בחיק הטבע, בהתאם להחלטת הממשלה משנת 2008.
<זבולון אורלב:>
האם זה בהסכמת משרד החינוך?

<דניאלה גרא:>
כן. כן. זה מתואם בין שני המשרדים. זה קורה כבר ארבע שנים. בכל שנה מעבירים.
<זבולון אורלב:>
אם זה בהסכמת משרד החינוך, אני תומך.

<היו"ר משה גפני:>
אוקיי. מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. 539, 540.

<סיון להבי:>
הפנייה נועדה להעביר סכום של 18,490 אלפי שקלים בהרשאה להתחייב מסעיף רזרבה לסעיף משרד הפנים, בין היתר לבניית - -

<היו"ר משה גפני:>
אני מבקש לא לדבר עכשיו.

<סיון להבי:>
- - משרדים חלופיים למחוז צפון של משרד הפנים בנצרת עילית.
<ציון פיניאן:>
בלי קרינה.
<סיון להבי:>
אמת.

<היו"ר משה גפני:>
האם זה הדבר היחיד שיש בפנייה או שיש עוד?
<סיון להבי:>
אמרתי "בין היתר". יש עוד 6 מיליון שקלים.
<היו"ר משה גפני:>
תסביר על מה אנחנו מדברים.

<סיון להבי:>
יש עוד 6 מיליון שקלים לפיתוח מבני דת ובתי עלמין לעדות לא יהודיות, בהתאם להחלטת הממשלה.
<היו"ר משה גפני:>
מה זה? עוד פעם "החלטת הממשלה"? תורידו מסדר-היום את החלטת הממשלה. מה אתם רוצים מאתנו?

<זבולון אורלב:>
מבני דת לעדות לא יהודיות זה בניית מסגדים וכנסיות וגם בתי עלמין, כך כתוב פה.

<היו"ר משה גפני:>
אני רוצה לדעת, שיסביר.

<סיון להבי:>
בהתאם להחלטת הממשלה - - -
<היו"ר משה גפני:>
עוד הפעם "החלטת הממשלה"? מה רוצים בכסף הזה? בבקשה.
<סיון להבי:>
בכסף הזה מפתחים בתי עלמין לעדות המוסלמיות והדרוזיות בצפון ובדרום וגם מבני דת. שוב, בהתאם להנחיות של משרד הפנים, האגף לעדות לא יהודיות.

<היו"ר משה גפני:>
הלאה. מה למאגר הביומטרי?
<סיון להבי:>
יש שם העברה תקציבית 1,220,000.
<היו"ר משה גפני:>
תעשו יותר שיעורי בית, בבקשה, אני מאוד מבקש, כדי שתדעו להסביר יותר פרטים. מי בעד אישור הפניות, ירים את ידו. מי נגד? אין. מי נמנע? אין.
הצבעה

בעד – פה אחד
<היו"ר משה גפני:>
הפניות אושרו.

<פניה קירשנבאום:>
יש לי רביזיה. אני מבקשת לקבל רשימה של כל בתי העלמין לחסרי דת. אני יודעת על רשימה של בתי עלמין שזקוקים לזה לפני החורף. יש שם זרימה של מים בבית העלמין, לא ניתן - - -
<היו"ר משה גפני:>
באיזה מקום?
<פניה קירשנבאום:>
אני מדברת על טבריה, כשאני מדברת על בית העלמין הזה כבר שלוש שנים.
<היו"ר משה גפני:>
האם אתה יודע לענות על זה?

<סיון להבי:>
זה עדות לא יהודיות.

<פניה קירשנבאום:>
אני רוצה לקבל את כל הרשימה של בתי עלמין לחסרי דת שמתוקצבים פה.
<סיון להבי:>
זה לא חסרי דת, זה בתי עלמין של עדות לא יהודיות.

<פניה קירשנבאום:>
אני רוצה לדעת מה קורה עם בתי העלמין לחסרי דת.

<סיון להבי:>
בטבריה?

<פניה קירשנבאום:>
לא רק בטבריה, בכלל בארץ. יש בעיה, אנשים מגיעים, אין איפה לקבור אותם, הם משלמים עד 25,000 שקל על מקום קבורה כי אין איפה לקבור אותם, הם לא מוסלמים, הם לא דרוזים, הם לא יהודים.
<סיון להבי:>
זה לא תחת סמכותנו, לדעתי.
<פניה קירשנבאום:>
מה אתה אומר? אני אומרת לך שכן, אז תבדוק את זה.

<היו"ר משה גפני:>
פאינה קירשנבאום, רביזיה – רביזיה, אבל בעדות הלא יהודיות שמובאות לכאן מדובר, כפי שהוא הסביר, על בני דת מוסלמים, דרוזים וכו'. הנושא של אלה שאין להם דת הם לא במשרד הפנים, הם במשרד לשירותי דת. שם יש בתי העלמין האלה. זה לא אותו משרד. יכול להיות ששני השרים מאותה מפלגה, אבל זה שני משרדים שונים.

<פניה קירשנבאום:>
שישאלו את משרד הדתות וייתנו לי תשובה.
<היו"ר משה גפני:>
אם את נשארת עם הרביזיה, תישארי, אבל זה לא קשור אחד לשני. הלאה. 553, 554.
<סיון להבי:>
554 זה העברה של 5 מיליון שקלים לתוכנית אב לאזרחים ותיקים ממשרד ראש הממשלה למשרד הפנים.
<היו"ר משה גפני:>
מה זו התוכנית הזאת?

<סיון להבי:>
התוכנית מאתרת ברשויות מקומיות מבנים שהתפנו, כגון גני ילדים, ומייעדת אותם למועדונים לקשישים, אזרחים ותיקים. אני לא אגיד "החלטת ממשלה", אבל זה בהתאם להחלטת ממשלה.

<היו"ר משה גפני:>
לא מעניינת אותי הממשלה. לא צריך גני ילדים באותו מקום?
<סיון להבי:>
אלה רשויות שיש בהן אוכלוסייה מתבגרת, מתפנים בה גני ילדים.

<היו"ר משה גפני:>
הכסף הזה מיועד לחיפוש המבנים האלה?
<סיון להבי:>
בדיוק.
<היו"ר משה גפני:>
במשרד לאזרחים ותיקים מחפשים כל הזמן. כל הזמן אנחנו מאשרים להם לחיפושים. בסדר. מי בעד? מי נגד? מי נמנע?

הצבעה

בעד – פה אחד
<היו"ר משה גפני:>
הפניות אושרו. 563, 554.

<צור אגזאן:>
פנייה זו נועדה לתקצוב של 35 מיליוני שקלים למימון תמיכה בבניית קבורה רוויה בבית העלמין ירקון.

<זבולון אורלב:>
מי המשרד המבצע?

<צור אגזאן:>
זה המשרד לשירותי דת.

<זבולון אורלב:>
לא כתוב פה.

<צור אגזאן:>
זה בהתאם להחלטת ממשלה.

<זבולון אורלב:>
לאיזה משרד זה עובר?

<היו"ר משה גפני:>
המשרד לשירותי דת.

<זבולון אורלב:>
לא כתוב. למה זה לא כתוב? מאיפה לאיפה זה עובר? לא הבנתי.

<צור אגזאן:>
רשום. זה עובר מדיור ממשלתי למשרד לשירותי דת.

<זבולון אורלב:>
זה לא מה שכתוב פה.

<צור אגזאן:>
זה מה שכתוב פה בפנייה.

<זבולון אורלב:>
איפה כתוב?

<עתניאל שנלר:>
זה עובר לרזרבה כללית, מהרזרבה הכללית למשרד ראש הממשלה, והוא מתקצב את הדבר הזה.
<זבולון אורלב:>
משרד ראש הממשלה מתקצב, לא המשרד לשירותי דת.

<עתניאל שנלר:>
לפי מה שכתוב כאן זה כן.

<משה שיפמן:>
אין משרד לשירותי דת.

<זבולון אורלב:>
אין משרד לשירותי דת?

<משה שיפמן:>
זה תחת משרד ראש הממשלה.

<זבולון אורלב:>
אני לא מאמין. מה פתאום, הקימו משרד ממשלתי, יש מנכ"ל, יש הכול. אתה רוצה להגיד לי שבספר התקציב שנאשר אין חוברת של המשרד לשירותי דת? אתה טועה.

<משה שיפמן:>
כשאישרו לא היה.

<זבולון אורלב:>
האם ידעת שאין משרד לשירותי דת?

<עתניאל שנלר:>
המשרד לשירותי דת, הסמכות שלו מכוח משרד ראש הממשלה, אחרי התקציב הוא מופיע שם.
<זבולון אורלב:>
האם ידעת שאין משרד לשירותי דת? 

<היו"ר משה גפני:>
נכון.

<זבולון אורלב:>
לא ידעתי.

<היו"ר משה גפני:>
משרד המדע ומשרד התרבות הוא משרד אחד.

<זבולון אורלב:>
לא.

<היו"ר משה גפני:>
תראה את התקציב. תראה את הפניות שמגיעות. כולן אותו דבר. אני לא רוצה להתערב לכם במפלגה, אבל זה המצב.
<עתניאל שנלר:>
מה עם המשרד לביטחון פנים?

<היו"ר משה גפני:>
נפרד. המדע, התרבות והספורט זה אחד, גם בפניות שמגיעות. שאלתי אז. מי הביא את זה?

<צור אגזאן:>
אני. 

<היו"ר משה גפני:>
מה אם מישהו רוצה קבורת שדה? האם גם לזה יש תקציב?

<צור אגזאן:>
זה לקבורה רוויה.

<היו"ר משה גפני:>
יש כאלה שרוצים קבורת שדה ולא מאשרים להם. אני רוצה תשובה לגבי קבורת שדה, תשאל את השר לשירותי דת. אני עובר לפנייה הבאה.

<זבולון אורלב:>
אתה לא מצביע?

<היו"ר משה גפני:>
 אני לא מצביע על זה. אני רוצה תשובה מהשר לשירותי דת על קבורת שדה.
<זבולון אורלב:>

נעשה רביזיה.

<היו"ר משה גפני:>
לא. לא. 

<צור אגזאן:>
מה עושים עם קבורת שדה?

<היו"ר משה גפני:>
כן, מה עושים אם מישהו מבקש קבורת שדה? האם הוא צריך לשלם? הוא מקבל? הוא לא מקבל? הייתי בדיון בוועדת הפנים, היה שם רוזנברג, הוא הביא חוות-דעת שלא צריך כסף לקבורה הרוויה ויש מקום לקבורת שדה. שום דבר לא נעשה עם העניין הזה. יש מחקר שנעשה עם שמוליק סלבין. הממשלה מקבלת החלטות ומעבירה כספים. אני רוצה תשובה מהשר לשירותי דת אם מישהו מבקש קבורת שדה, מה דינו. האם הוא צריך לשלם? כמה הוא צריך לשלם? האם בדקו את מחקרו של שמוליק סלבין? אני רוצה לדעת. היה פה דיון בוועדה חשובה בוועדת הכנסת. היה זאב רוזנברג והעלה את הדברים האלה, והוא טוען חד-משמעית - - -
<זבולון אורלב:>
הוא ראש האיגוד של חברות קדישא?
<היו"ר משה גפני:>
כן, הוא טוען חד-משמעית שהממשלה בכלל לא דנה בעניין הזה, היא לא יודעת על מה היא מדברת. היא הוציאה הון תועפות על קבורה רוויה בשעה שאפשר היה לחסוך את הכסף הזה. יש מחקר שלו, הוא הוצג בוועדה. אני מבקש לדעת. לפני שאנחנו מאשרים 35 מיליון אני רוצה תשובה. 
569 – מרכזי יום לקשישים.

<גיא הרמתי:>
הפנייה נועדה לביצוע שינויים פנימיים במשרד הרווחה, בין היתר לצורך תקצוב מרכזי סיוע לנפגעות תקיפה מינית, תוכניות קהילתיות למרכזי יום לקשישים והפעלת מתנדבים לאוכלוסיית האוטיסטים.

<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.
הצבעה

בעד – פה אחד
<היו"ר משה גפני:>
הפנייה אושרה. 573. 

<גיא הרמתי:>
הפנייה נועדה להעברת תוספת תקציב של 15 מיליון שקלים לצורך סיוע לפנימיות במשרד הרווחה, בהתאם להסכם קואליציוני.
<היו"ר משה גפני:>
של סיעת יהדות התורה. 
<גיא הרמתי:>
של סיעת יהדות התורה.

<היו"ר משה גפני:>
מיותר לגמרי ההסכם הקואליציוני הזה, בגלל שהכסף הזה היה צריך להיות בסעיף התקציבי ולא שאנחנו נצטרך להוסיף אותו. אבל, בסדר, נגזר עלינו. זה פשוט קוצץ מהפנימיות.

<עתניאל שנלר:>
אני רוצה להצביע נגד.

<היו"ר משה גפני:>
תצביע נגד כדי שלא יהיו פנימיות לאלה שצריכים את זה. נכון, זבולון אורלב?

<זבולון אורלב:>
הפנייה צודקת, צריך את זה.

<היו"ר משה גפני:>
למה אנחנו צריכים הסכם קואליציוני?
<זבולון אורלב:>
גם אצלנו זה אותו דבר. 
<היו"ר משה גפני:>
אני יודע. עובדים על כולנו. מה אתה חושב, אצל פאינה קירשנבאום לא?

<זבולון אורלב:>
נעשה פעם יד אחת, שהכול ייכנס לבסיס התקציב.

<היו"ר משה גפני:>
אחרי הבחירות, בעזרת השם.
<זבולון אורלב:>
למה? בתקציב 2013.

<היו"ר משה גפני:>
כבר התחלתי להתייאש מתקציב 2013. ראיתי מה הולך להיות.

<פניה קירשנבאום:>
יש דבר כזה בתקציב 2013? אף אחד לא ראה אותו.

<היו"ר משה גפני:>
מה זה 3 מיליון שקלים לפיתוח תוכנית רווחה לאוכלוסייה הבדואית?

<גיא הרמתי:>
זה בפזורה הבדואית. משרד הרווחה מפתח תוכניות לטיפול בילדים.
<היו"ר משה גפני:>
באוכלוסייה הבדואית?

<גיא הרמתי:>
בפזורה.

<היו"ר משה גפני:>
זה לא על-פי הסכם קואליציוני.

<גיא הרמתי:>
לא.

<היו"ר משה גפני:>
מי בעד אישור הפנייה, ירים את ידו. מי נגד? מי נמנע? אין. 
הצבעה

בעד – פה אחד
<היו"ר משה גפני:>
הפנייה אושרה.

<שכיב שנאן:>
בפירוט כתוב "פיתוח במגזר הדרוזי והצ'רקסי" ובהסבר מדברים על המגזר הבדואי.

<היו"ר משה גפני:>
אתה יכול לענות?

<גיא הרמתי:>
לא שמעתי את השאלה.

<היו"ר משה גפני:>
תשאל אותו.

<שכיב שנאן:>
מספר פריט זה 231212, תמיכה בפיתוח במגזר הדרוזי והצ'רקסי, כאשר אין שום ציון של הבדואים שם, ובהסבר אתם מדברים על פיתוח בקרב האוכלוסייה הבדואית. איך זה יכול להיות?
<גיא הרמתי:>
מה שאתה רואה זו התוכנית התקציבית. הכסף מגיע לתקנה תקציבית כשבכותרת שלה מוזכר רק המגזר הבדואי.

<זבולון אורלב:>
מתחת לסעיף הזה יש תקנות משנה, ומה שהוא אומר שבתקנת המשנה כתוב  - - -
<גיא הרמתי:>
את התקנה לא רואים ברמת התקנות.

<זבולון אורלב:>
האם יש לך המספר שלה?

<גיא הרמתי:>
אני אצטרך לברר.

<זבולון אורלב:>
אני מציע שתגיש רביזיה, עד שהוא יעביר לך את מספר התקנה. 

<שכיב שנאן:>
אני מצטרף לרביזיה שלך בעניין הזה.
<היו"ר משה גפני:>
לא צריך רביזיה. אני מבקש שתביא את הפירוט למה שהוא ביקש. הם באים לפה כל הזמן.
576, 577, 581-579 – משרד הרווחה.

<גיא הרמתי:>
הפנייה נועדה להעברת 3 מיליון שקלים עבור תוכניות רווחה לעולים, העברת 2 מיליון שקלים עבור פיתוח מסגרות רווחה במגזר הבדואי, העברת 800,000 שקלים - - -
<היו"ר משה גפני:>
זה לא על-פי הסכם קואליציוני.
<גיא הרמתי:>
לא על-פי הסכם קואליציוני.

<שכיב שנאן:>
אין לטלב אלסאנע הסכם קואליציוני...
<זבולון אורלב:>
זה תמורת הצבעות.
<היו"ר משה גפני:>
אני לא חושב כך.

<זבולון אורלב:>
אני חושב.

<היו"ר משה גפני:>
הם מבינים שצריך לעשות את זה.

<זבולון אורלב:>
מה שחושבים שמים בתחילת השנה, מה שיש באמצע זה הכול סחר מכר פוליטי – תיעלם, תתקזז, תלך. הכול בסדר.

<היו"ר משה גפני:>
לא יכול להיות. באמת? דבר כזה? אומרים לו: תיעלם?

<זבולון אורלב:>
מה שיהדות התורה עשתה.

<היו"ר משה גפני:>
לא. יהדות התורה עשתה הסכם קואליציוני ושמה אותו על השולחן.

<זבולון אורלב:>
כשאתם באופוזיציה זה מה שאתם עושים.

<היו"ר משה גפני:>
האופוזיציה זה משהו אחר.

<זבולון אורלב:>
זה מה שאתם עושים. כולם למדו את השיטה.

<היו"ר משה גפני:>
גם אתם.

<זבולון אורלב:>
גם אנחנו. למדנו מכם.

<היו"ר משה גפני:>
אנחנו אשמים בכל מה שקורה...
<זבולון אורלב:>
אתם לא אשמים, זה בסדר גמור.

<היו"ר משה גפני:>
בבקשה.

<גיא הרמתי:>
בנוסף, העברה של 800,000 שקלים לצורך מאבק באלימות, בהתאם להחלטת ועדת שרים, ו-600,000 שקלים לצורך צמצום הצריכה הלא אחראית של אלכוהול.
<זבולון אורלב:>
האם כישורי שפה לגיל הרך זה במשרד הרווחה?
<גיא הרמתי:>
כן.

<זבולון אורלב:>
לא מאמין.

<היו"ר משה גפני:>
מי בעד הפניות, ירים את ידו.
<שכיב שנאן:>
אפשר שאלה לפני זה?

<היו"ר משה גפני:>
כן, בבקשה.

<שכיב שנאן:>
אני רוצה להבין מה הכוונה בתוכנית פיתוח ליישובי המגזר הערבי, הפחתה של 2.4 מיליון. מספר 577. זו הפחתה, לא תוספת.

<גיא הרמתי:>
ההפחתה היא ממשרד ראש הממשלה והעברה למשרד הרווחה. כלומר, למשרד ראש הממשלה יש תקציב לצרכים האלה, וכך כתוב, זה לצרכים האלה, ועל מנת לבצע את הפיתוח עצמו הוא עושה את זה דרך משרד הרווחה.

<היו"ר משה גפני:>
אוקיי. מי בעד אישור הפניות, ירים את ידו. מי נגד? אין. מי נמנע? אין. 

הצבעה

בעד – פה אחד
<היו"ר משה גפני:>
578. 
הפניות אושרו.

<אלכס קגנוב:>
הפנייה נועדה לבצע שינויים פנימיים בתקציב הנציבות בנוגע לתפעול, שינויים פנימיים בלבד.
<היו"ר משה גפני:>
אני לא שומע.
<אלכס קגנוב:>
הפנייה נועדה לבצע שינויים פנימיים בתקציב התפעול של הנציבות. 
<היו"ר משה גפני:>
מה זה? איזו נציבות?

<אלכס קגנוב:>
נציבות שירות המדינה.
<היו"ר משה גפני:>
מה יש בנציבות שירות המדינה שצריך שם לשנות את התפעול?

<אלכס קגנוב:>
יש נציב, יש רפורמה שכרגע מתקדמת.

<היו"ר משה גפני:>
מה הרפורמה?

<אלכס קגנוב:>
אתה זוכר שדיברת קודם על הזזת אנשים, אז יש עבודת מטה.

<היו"ר משה גפני:>
אם מזיזים אנשים צריך כסף, זאת אומרת 6 - - -
<אלכס קגנוב:>
לא, אבל יש עבודת מטה שנערכת, יש שינויים.

<היו"ר משה גפני:>
לא הבנתי.

<אלכס קגנוב:>
יש שינויים במחשוב. שני הסעיפים המרכזיים בהמשך לשינויים פנימיים שנעשו בסעיף הזה במהלך השנה, בין היתר בתקציבי המחשוב. כרגע התוספת היא לתקציבי התפעול והרווחה של נציבות שירות המדינה.

<היו"ר משה גפני:>
אני לא מצליח להבין למה צריך כסף כאשר עושים התייעלות או שעושים שינויים.
<אלכס קגנוב:>
אנחנו עוד לא בשלב של ההתייעלות ושל השינויים.

<יעקב אדרי:>
אלה רק ההכנות להתייעלות.

<זבולון אורלב:>
אני אגיד לך מה מוזר. קודם מביאים לנו שינויים, הפחתות משרות ואי-ניצול משרות על כלל המדינה, עכשיו מביאים לנציבות בנפרד.

<אלכס קגנוב:>
אין פה תוספות כוח-אדם בשום צורה שהיא. יש פה שלושה תקני רכב ו-400 שעות סטודנט. מעבר לזה, התקציבים הם תקציבי תפעול בלבד.

<זבולון אורלב:>
400 שעות סטודנט זה כוח-אדם. מה שהביאו לנו זה גם עבודה בלתי צמיתה.
<אלכס קגנוב:>
זה מעט מאוד.

<זבולון אורלב:>
מה שהביאו לנו קודם זו היתה עבודה בלתי צמיתה בשירות המדינה.

<אלכס קגנוב:>
אמת, אבל זה לא שעות סטודנט.

<זבולון אורלב:>
אני בעד רפורמות, אבל קצת סדר.

<אלכס קגנוב:>
צריך להגיד ששעות סטודנט הן גם צורת העסקה מאוד-מאוד זולה ביחס לכל החלופות.

<יעקב אדרי:>
זה עבודות זמניות.

<אלכס קגנוב:>
עבודה זמנית בהיקף של 400 שעות זה ארבעה חודשי עבודה של סטודנט שעובד 100 שעות.

<יעקב אדרי:>
זה לא הכסף הגדול.

<היו"ר משה גפני:>
לא שמעתי, פשוט עסקתי ב - - -
<זבולון אורלב:>
היא אומרת שיש רפורמה, והרפורמה הזאת עולה כסף בתקופת המעבר.

<היו"ר משה גפני:>
אני מבקש לדעת מה הרפורמה.
<אלכס קגנוב:>
אני רוצה להדגיש שלא מדובר פה בתוספת, מדובר פה בשינויים פנימיים בלבד, בהתאם לסדרי העדיפויות.

<היו"ר משה גפני:>
לא חשוב. אני מבקש לדעת. אי-אפשר לבוא ולהגיד "תעבירו כסף", אפילו כסף לא גדול.
<זבולון אורלב:>
היא מעבירה מרזרבה של תוכנית סוהרים לשירות המדינה לאמרכלות.

<היו"ר משה גפני:>
זה לא משנה. אני רוצה לדעת מה הרפורמה בנציבות שירות המדינה.

<זבולון אורלב:>
האם אתה רוצה הרצאה עכשיו?

<היו"ר משה גפני:>
אני לא רוצה הרצאה, אני רוצה שהיא תגיד. הלוא לא בטוח שהיא יודעת.

<אלכס קגנוב:>
אדוני, עברה החלטת ממשלה ב-10 בדצמבר.
<היו"ר משה גפני:>
עוד הפעם "החלטת ממשלה". תגידי לי מה הרפורמה. האם הממשלה זה כיסוי לכל השטויות שעושים? בבקשה, מה הרפורמה? האם את יודעת מה הרפורמה?

<אלכס קגנוב:>
הרפורמה עוסקת בסוגיות ממבנה העסקה בשירות המדינה דרך ביזור הסמכויות בין - - -
<היו"ר משה גפני:>
אני רוצה לדעת מה הרפורמה בנציבות שירות המדינה.
<אלכס קגנוב:>
נציבות שירות המדינה זה גוף שהיום יש לו הרבה סמכויות. למשל, אם רוצים להעלות עובד בדרגה, אם רוצים לקבל עובד חדש למשרד – כל הדברים האלה נמצאים, אפילו הדברים הכי קטנים נמצאים היום בנציבות שירות המדינה. מה שהרפורמה הזאת עושה שהיא בוחנת את מבנה הסמכויות בין המשרדים לבין הנציבות ומגדירה את כל הדברים האלה מחדש. זה נושא מורכב.

<היו"ר משה גפני:>
אני לא מביא את זה להצבעה. אני רוצה לדבר עם הנציב, יכול להיות שאני אבקש שהוא יבוא לוועדה להסביר איזו רפורמה עושים בנציבות שירות המדינה. זה נושא מאוד חשוב, מאוד, במיוחד לאור ההחלטה שראש הממשלה דיבר עליה. יכול להיות שנזמין אותו.
582, 583.

<דורון סמיש:>
פנייה תקציבית זו נועדה לתגבור של 5,500 אלפי ש"ח בתקציב משרד ראש הממשלה ממשרד הפנים, בהתאם לפירוט הבא: סך של 3,000 אלפי ש"ח, בהתאם להחלטת הממשלה מס' 2467, בנושא שדרוג תשתיות ועידוד ביקורים ברחבת הכותל המערבי; סך של 2,000 אלפי ש"ח - - - 

<היו"ר משה גפני:>
למה אתם לא מביאים את זה ביחד? אישרנו גם בישיבה הקודמת סעיפים מהסוג הזה. אני בעד, אבל למה מביאים את זה בנפרד? בפניות הקודמות גם היתה העברה מהסוג הזה.

<דורון סמיש:>
מה?

<היו"ר משה גפני:>
שדרוג הביקורים בכותל המערבי והעצמת - - -

<דורון סמיש:>
אז זה היה תגבור, אם אני זוכר נכון, ולא העברה בין שני משרדים.

<היו"ר משה גפני:>
על איזה שני משרדים אתה מדבר עכשיו?

<דורון סמיש:>
בנושא הזה משרד הפנים מתגבר את משרד ראש הממשלה.

<היו"ר משה גפני:>
הבנתי. מי בעד אישור הפניות, ירים את ידו. מי נגד? אין. מי נמנע? - - -

<דורון סמיש:>
- - -

<היו"ר משה גפני:>
אל תצביע.

<דורון סמיש:>
לא. יש לי גם תשובה לנושא הקודם.

<היו"ר משה גפני:>
רק שנייה. מי בעד אישור הפניות, ירים את ידו. מי נגד? אין. מי נמנע? אין. 

הצבעה

בעד – פה אחד
<היו"ר משה גפני:>
הפניות אושרו. איזה תשובות יש לך על הנושא הקודם?
<דורון סמיש:>
ממשרד ראש הממשלה בנוגע ללשכת ראש הממשלה אולמרט.

<היו"ר משה גפני:>
בבקשה.

<דורון סמיש:>
ראשית, משרד ראש הממשלה לא קיבל את המכתב שקיבלת, והוא ישמח לקבל אותו.
<יעקב אדרי:>
אלה כבר הצהרות פוליטיות.

<זבולון אורלב:>
הפרקליטות קיבלה. המדינה קיבלה.
<יעקב אדרי:>
אני מצטער שאמרו לך להגיד את זה. אתה פשוט עושה דבר לא נכון.

<דורון סמיש:>
אדוני, אני אשמח להרחיב.

<יעקב אדרי:>
אתה עוד רוצה להרחיב? אני מציע לך לא להרחיב.

<דורון סמיש:>
משרד ראש הממשלה ישמח  - - -
<יעקב אדרי:>
הוא הביא את זה לבית המשפט. קצת שכל. הפרקליטות קיבלה את זה.

<פניה קירשנבאום:>
התשובה שלך צריכה להינתן בממשלה ולא בוועדת כספים.

<דורון סמיש:>
משרד ראש הממשלה ישמח לבטל את הלשכה הזאת. ההצהרה של ראש הממשלה אולמרט התקבלה אך לא מזמן. ביטול לשכה לוקח מעט דיונים ופתרון בעיות, לדוגמה יש עובדים בלשכה - - -
<זבולון אורלב:>
כמה זמן זה לוקח? אפשר לעשות העברה ביום אחד.

<יעקב אדרי:>
זה כבר תלוי בכם. הוא הודיע לבית המשפט. פרקליטות המדינה קיבלה את זה. בית המשפט קיבל את זה.

<זבולון אורלב:>
אפשר לעשות דיון אחד.

<דורון סמיש:>
צריך לבדוק מה עושים עם העובדים, לאן הם עוברים או אם מסיימים את העסקתם.

<זבולון אורלב:>
האם אתם עושים צחוק מאתנו?
<דורון סמיש:>
משרד ראש הממשלה, בהתאם לבקשת ועדת הכספים, יפעל בהקדם להגיש פנייה לקצץ את הלשכה ולסגור את כל הקצוות הפתוחים פה.
<יעקב אדרי:>
מי צריך לפנות?

<דורון סמיש:>
משרד ראש הממשלה.

<היו"ר משה גפני:>
רבותי, הבנתי. זה קצת לא בסדר, אולי אפילו יותר מקצת. אני לא מופיע במשפט, אני לא מופיע בדיונים האלה, מי שמופיע זה פרקליטות המדינה, והפרקליטות קיבלה את זה, משרד ראש הממשלה, שהוא המשרד הייעודי, ודאי יודע את זה. בכל מקרה, ביקשתי מהעוזר שלי שילך לצלם, אני אתן לך עכשיו את המכתב. אני מבקש בפרק זמן לא ארוך, תגידו מה עמדתכם. אנחנו נקיים את הדיון על-פי הבקשה שלכם, לאור מכתבו של ראש הממשלה לשעבר, אהוד אולמרט.

<דורון סמיש:>
בהתאם למכתבו של ראש הממשלה אנחנו נבצע את הקיצוץ.

<היו"ר משה גפני:>
אתה תקבל אותו עכשיו. לא הבאתי לכאן לדיונים אלא כאשר היו דיונים עקרוניים שאנחנו יזמנו, אבל בנושא של תנאי שירות המשרד הייעודי היה פונה. הרי אנחנו לא מתקצבים בסופו של דבר. גם שאלתי באחד הדיונים, כאשר היה דיון על ראש הממשלה לשעבר אריאל שרון – שאלתי מאיפה התקצוב. הרי אנחנו לא נשלם את זה. משרד ראש הממשלה היה צריך להגיד מהיכן התקצוב. קיבלנו החלטות, שינינו את ההחלטות לכאן ולכאן, ולא כל מה שאתם מבקשים בעניין הזה אנחנו מקבלים, אבל קודם כול צריך שתהיה פנייה. סברתי שתהיה פנייה. 
אני מודה ומתוודה – אני אומר לחברי הוועדה – שהפנייה הזאת מונחת אצלי כבר זמן רב, הרבה לפני שהתחיל המשפט, אני רק עכשיו מביא אותה, בגלל שלא היתה אווירה ללכת ולקצץ. יש עוד פנייה שמונחת שעדיין לא הגיעה – קיצוץ רוחבי במשרדי הממשלה. היא נמצאת על שולחן הוועדה, גם הודענו לכל החברים, גם העברנו את זה, עדיין לא הבאתי את זה לדיון. הפנייה הזאת שעליה אנחנו מדברים, הקיצוץ במשרדי הממשלה לגבי המשרות, כבר מונחת הרבה זמן לפני, אתם גם יכולים לראות לפי התאריך, ובזה הוא צודק.

<יעקב אדרי:>
האם אפשר לקבל העתק של המכתב?

<זבולון אורלב:>
האם אתה מוכן לקרוא לפרוטוקול את המכתב?

<היו"ר משה גפני:>
"לכבוד חבר הכנסת משה גפני, יושב-ראש ועדת הכספים, הכנסת; מכובדי; הנדון: החלטת גמלאות לנושאי משרה ברשויות השלטון (שרים ושאיריהם), התשמ"א-1981; הריני להודיעך בזאת, כי החל מיום מכתבי זה אני מוותר על כל התשלומים וההטבות להם אני זכאי כראש ממשלה לשעבר לפי סעיפים 21, 23, 23ב, 23ב1 ו-23ה להחלטת גמלאות לנושאי משרה ברשויות השלטון (שרים ושאיריהם), התשמ"א-1981; בעבוד רב, אהוד אולמרט." 
<זבולון אורלב:>
מה תאריך המכתב?

<היו"ר משה גפני:>
י"ז באלול תשע"ב, 4 בספטמבר 2012. בבקשה, שגית.
<שגית אפק:>
כל הסעיפים שמנויים כאן, הסעיפים בהחלטת גמלאות לגבי ראש ממשלה לשעבר, הם למעשה כל סעיפי ההטבות הנלוות שראש ממשלה לשעבר זכאי להם, החל משירותי משרד, שירותי טלפון, וכלה בשירותים רפואיים מיוחדים, כמו שיש למשל לגבי אריאל שרון. אני חושבת שחסרה כאן התחייבות לגבי שירותי טלפונים שזכאית אלמנת ראש ממשלה, כאשר יש מצב כזה, אבל הסעיפים שמנויים כאן הם כל הסעיפים שבהחלטה, וצריך להבין שמכוח זה צריך לרוקן לחלוטין את הסעיף התקציבי לגבי משרדו החל במועד שמופיע במכתב.

<זבולון אורלב:>
אני מודה לך על ההבהרות.

<יעקב אדרי:>
בסדר גמור, הם גם הודיעו את זה לבית המשפט. הדברים היו כל כך ברורים.
<היו"ר משה גפני:>
יעקב אדרי, אני לא מקיים דיון על העניין הזה עד שהמשרד הייעודי, דהיינו, משרד ראש הממשלה, פונה אלינו לאור המכתב הזה ולאור מה שמשרד ראש הממשלה יודע מהפרקליטות. יפנו אלינו ואנחנו כוועדת השירות נדון בבקשה שלכם. אני לא מקיים את הדיון בלי זה. תודה רבה.
רבותי, 584. 

<אפרת תבור:>
פנייה זו נועדה לביצוע התאמות בתקציב המחשוב של משרד האוצר לצורך הפעלתה של מערכת לחישוב שכר עידוד לעובדי המדינה. רכשנו מערכת - - -
<היו"ר משה גפני:>
רבותי.

<זבולון אורלב:>
מה ההיקף התקציבי? בסדר, 2.5 מיליון.

<אפרת תבור:>
זה בהרשאה להתחייב.

<זבולון אורלב:>
הלאה.

<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה.

585, 566 – בית הנשיא. בבקשה.

<דורון סמיש:>
פנייה תקציבית זו נועדה לתגבר את בית הנשיא בסך של 1,000 אלפי ₪ לצורך המשך שיפוץ בית הנשיא.
<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.
הצבעה

בעד – פה אחד
<היו"ר משה גפני:>
הפנייה אושרה.

587, 589.
<אסף וסרצוג:>
הפנייה נועדה לביצוע תגבור תקציב הוצאות חירום אזרחיות בסך של 11,500 אלפי ש"ח בגין השלמת תקצוב פרויקט מכולות לשעת חירום לרשויות המקומיות.

<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה. 
588 – משרד החקלאות.

<מעין נשר:>
הפנייה נועדה לבצע שינויים פנימיים בתקציב התמיכות של משרד החקלאות לשם התאמת קצב המזומנים לביצוע בפועל.
<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה. 

590.

<מעין נשר:>
אותו דבר.

<היו"ר משה גפני:>
למה זו לא אותה פנייה?

<מעין נשר:>
כי אלה שני סעיפים שונים. למשרד החקלאות יש סעיף של תקציב תמיכות ויש תקציב.
<היו"ר משה גפני:>
אוקיי. מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה.

591, 592.

<דוד שטיינמץ:>
הפנייה הזאת נועדה להעביר 3.5 מיליון שקל לרשות המסים בגין מימון תשלום מע"מ הנדרש ממטפלות המפוקחות על-ידי המשרד. החל משנת הלימודים הקרובה, תשע"ג, יחול על מטפלות המשפחתונים אותו הסדר כמו שחל על משפחות אומנה. משרד הרווחה ישלם באופן נורמטיבי את עלויות המע"מ. 

<יעקב אדרי:>
מה זה אומר?

<דוד שטיינמץ:>
המטפלות לא יידרשו לפתוח תיק עוסק מורשה במע"מ.
<יעקב אדרי:>
זה בסדר.

<היו"ר משה גפני:>
אני רוצה להגיד לחברי הוועדה שניהלנו משא-ומתן קשה על העניין הזה, הם לא הסכימו. בסופו של דבר אגף התקציבים לקח את זה על עצמו, המטפלות וכו' לא יצטרכו לפתוח תיק במע"מ.

<זבולון אורלב:>
בסדר גמור.

<היו"ר משה גפני:>
זה לא בסדר. אני אגיד לך למה זה לא בסדר. הם מחכים שאני לא אהיה יושב-ראש הוועדה ואז יעשו העברה. אני מציע לכל מי שיבוא אחרי - - -
<זבולון אורלב:>
בוא נסדיר את זה בחקיקה. 

<היו"ר משה גפני:>
בבקשה. על זה צריך חקיקה. הבעיה נפתרה, עכשיו צריך לצאת מכתב – אני חושב שכבר יצא, עוד לא קיבלתי העתק ממנו – מאגף התקציבים לרשות המסים ומרשות המסים אליכם, למשרד התמ"ת, שלא פותחים תיקים למטפלות במשפחתונים, אבל צריך להיזהר עם העניין הזה.

<יעקב אדרי:>
זאת אומרת, זה רק לשנה התקציבית הזאת?
<היו"ר משה גפני:>
אם נעמוד על זה, זה יהיה כל הזמן.

<יעקב אדרי:>
בהזדמנות ראשונה תורידו את זה בחזרה, אחרת הייתם עושים תקנה קבועה או מעבירים את זה בחקיקה.
<זבולון אורלב:>
זה בפעילות החקיקה שלי.

<היו"ר משה גפני:>
אם אתה עושה את זה בחקיקה, גם אני רוצה לחתום. זה דבר חשוב מאוד, אנחנו מברכים על זה. זה אחרי סיפור ארוך וקשה. מנעתי אז את השביתה, כי הם סמכו על זה שאמרתי להם שנסדיר את העניין - -

<זבולון אורלב:>
יישר כוח.

<היו"ר משה גפני:>
- - אבל אני מסכים שאם זה בחקיקה, זה ימנע את כל - - -

<יעקב אדרי:>
אם לא, יחכו עד שתתחלף, אבל יחכו הרבה זמן.

<דוד שטיינמץ:>
אנחנו לא מורידים.

<היו"ר משה גפני:>
מה זה 3 מיליון שקלים לפנימיות מותאמות לחרדים? מה זה "מותאמות לחרדים"? יש מזוזות? מה זה "מותאמות לחרדים"? מזוזות יש אצל כולם.
<דוד שטיינמץ:>
זה לפנימיות של החרדים.

<היו"ר משה גפני:>
מה זה הפנימיות של החרדים? מה פירוש מותאם? יש שם שני כיורים? תגיד לי מה זה, שאני אדע. מה זה? אני לא מכיר דבר כזה? במשרד התמ"ת? מה זה "מותאמות לחרדים"?
<דוד שטיינמץ:>
אני לא יודע מה זה "מותאמות לחרדים".
<היו"ר משה גפני:>
יש וילון שהשמש לא תזרח?

<דוד שטיינמץ:>
באגף התקציבים כתבו את זה. יש פנימיות לחרדים. מה זה "מותאמות לחרדים", אני לא יודע.
<יעקב אדרי:>
יכול להיות שיש בית כנסת שם.

<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. אני מאוד מבקש ממך, לפחות שאני אדע מה זה.

<שכיב שנאן:>
הרב גפני, בנושא של משרד הדתות, ההעברה של התקציב שעצרנו, זה תקציב שמיועד לעדות לא יהודיות?
<היו"ר משה גפני:>
לא. מה פתאום.

<שכיב שנאן:>
עכשיו קיבלתי - - -

<היו"ר משה גפני:>
יש רביזיה. את נשארת עם הרביזיה?

<פניה קירשנבאום:>
תסיר אותה.

<היו"ר משה גפני:>
אישרנו את זה. את מסירה את הרביזיה? היא הסירה את הרביזיה, זה בסדר.

<פניה קירשנבאום:>
אני ארצה לדבר על זה עם משרד הדתות.

<זבולון אורלב:>
עשה לי טובה אישית. תעבור ל-601, תעשה לי טובה.

<היו"ר משה גפני:>
מה זה 601? באיזה עמוד זה?

<זבולון אורלב:>
עמוד 63.

<היו"ר משה גפני:>
בסדר. מה זה? 

<יעקב אדרי:>
החטיבה להתיישבות.

<היו"ר משה גפני:>
אנחנו מדלגים לבקשתו של חבר הכנסת אורלב. 599, 601. בבקשה, מי מסביר?
<מעין נשר:>
הפנייה התקציבית נועדה להעברת סך של 17,000 אלפי ש"ח לקידום מבצע התיישבות בפריפריה בהתאם לסיכום בין משרדי השיכון, האוצר ונגב-גליל. כמו כן הפנייה נועדה לביצוע שינויים פנימיים בתקציב החטיבה להתיישבות, בין היתר תקצוב של 12,500 מיליון ש"ח לתשתיות התיישבותיות, בהתאם לסיכום בין המשרדים.

<היו"ר משה גפני:>
למה זה מיועד, זבולון אורלב?

<זבולון אורלב:>
זה מיועד, כמו שנאמר כאן, לתגבור מאוד מסיבי של ההתיישבות בפריפריה, כולל גם מערכות של תיקון נוער, של נוער שצריך להיכנס לכפרים - - -
<היו"ר משה גפני:>
זה לא הסכם קואליציוני?
<זבולון אורלב:>
לא. לא.
<היו"ר משה גפני:>
אוקיי. מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. אני חוזר חזרה ל-595-593.
<דורון סמיש:>
פנייה תקציבית זו נועדה לביצוע השינויים הבאים: 1. העברת סך של 2,000 אלפי ש"ח ממשרד הנגב והגליל וממשרד השיכון לקהילות מחוללות שינוי, בהתאם להחלטת ממשלה 692; 2. העברה של 1,500 אלפי ש"ח מהוועדה להיערכות רעידות אדמה להוצאת קול קורא למחקרי הנדסה סיסמית ולהכשרות מהנדסים - - -

<פניה קירשנבאום:>
מה זה "קהילות מחוללות שינוי"?

<כרמית יאול:>
זה לשיקום שכונות בעיקרון.

<היו"ר משה גפני:>
לא שמעתי. 

<פניה קירשנבאום:>
מה זה "קהילות מחוללות שינוי"? אני לא מבינה.

<דורון סמיש:>
גרעיני משימה התיישבותית.

<היו"ר משה גפני:>
מה זה?

<פניה קירשנבאום:>
זה אי"לים קהילות מחוללות שינוי? מה זה?

<דורון סמיש:>
כן. גרעיני משימה. אלה בוגרי תנועות נוער.

<היו"ר משה גפני:>
מה קורה שם? יש התייעצויות סיעתיות על העניין הזה? אני רוצה שתתחיל מההתחלה בבקשה.

<דורון סמיש:>
פנייה תקציבית זו נועדה לביצוע את השינויים הבאים: 1. העברת סך של 2,000 - - -

<היו"ר משה גפני:>
זה קראתי והבנתי. מה זה "קהילות מחוללות שינוי"?

<דורון סמיש:>
אלה קהילות של גרעיני משימות של תנועות נוער שמתיישבים.

<היו"ר משה גפני:>
מה זה "מחוללות שינוי"?

<פניה קירשנבאום:>
כמו אי"לים.

<יעקב אדרי:>
גרעיני התיישבות?

<היו"ר משה גפני:>
אני לא יודע מה זה "מחוללות שינוי". מה זה?

<דורון סמיש:>
כמו גרעיני נח"ל שמתיישבים ביישובים ועושים פעילות חברתית וקהילתית.

<יעקב אדרי:>
זה נגב-גליל?

<דורון סמיש:>
כן.

<יעקב אדרי:>
מכיוון שהייתי  - - -
<היו"ר משה גפני:>
רק תן לו להשלים, אני אתן לך. הלאה.

<דורון סמיש:>
2. העברת 1,500 אלפי ש"ח מהוועדה - - -

<היו"ר משה גפני:>
מה זה 2 מיליון? לא ידעו את זה בתחילת השנה? למה מוסיפים את זה עכשיו?
<יעקב אדרי:>
מתגברים.

<כרמית יאול:>
זה חלק מהחלטת הממשלה. הכסף לא עבר אלינו בתחילת השנה, וזה חלק מהחלטת הממשלה כדי שנוכל להפעיל את גרעיני ההתיישבות הפרטיים ביישובים השונים.
למה עכשיו? יעקב אדרי, תסביר לי. אני לא מבין.

<יעקב אדרי:>
גרעיני התיישבות ממוקמים בפריפריה - -
<היו"ר משה גפני:>
זה אני יודע.
<יעקב אדרי:>
- - בדימונה, בירוחם, עבודה מאוד-מאוד חשובה. כנראה שבתחילת השנה התקציבית לא העבירו להם מכל מיני סיבות של אגף התקציבים, נגב-גליל מעדיף דברים אחרים, ועכשיו הגיע הזמן לתת ולגמור.

<היו"ר משה גפני:>
אתה בעניין?

<יעקב אדרי:>
כן.

<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה
בעד אישור הפניות – פה אחד

הפניות אושרו.
<היו"ר משה גפני:>
הפניות אושרו. היית צריך להגיד את זה מלכתחילה. מה אתה אומר בסוף?
<יעקב אדרי:>
עשיתי את זה נטו לטובת העניין.

<היו"ר משה גפני:>
596, 597

<גיא הרמתי:>
הפנייה נועדה לתגבור הרשות לזכויות ניצולי השואה בתקני כוח-אדם ונלוות.
<היו"ר משה גפני:>
מה זה הכוח-אדם הזה? למי נותנים את זה?

<גיא הרמתי:>
לרשות לזכויות ניצולי השואה לצורך שיפור השירות.

<היו"ר משה גפני:>
אתה יודע לגבי ויתור סודיות שהתנגדנו שביקשו מניצולי השואה ויתור על סודיות? האם אתה מכיר את הנושא הזה?
<גיא הרמתי:>
אני לא יודע על שביקשתם ויתור על סודיות. 
<היו"ר משה גפני:>
אנחנו לא ביקשנו ויתור על סודיות. ברשות ביקשו מניצולי השואה לחתום על ויתור על סודיות. אנחנו מתנגדים לזה לבקש מניצולי שואה ויתור על סודיות.
<שכיב שנאן:>
אנחנו מתנגדים לבקשה.

<גיא הרמתי:>
ויתור על הסודיות, אני יודע שהוא נדרש על מנת  - - -

<היו"ר משה גפני:>
תדע לענות לנו על הבטחת הכנסה?
<גיא הרמתי:>
אני יודע שוויתור על סודיות נדרש על מנת לבדוק את הזכאות לפי החוק של נזקק.

<היו"ר משה גפני:>
ביקשתי לא לבקש. אנחנו מתנגדים לזה.

<שגית אפק:>
אמרנו שהנוסח מאוד-מאוד חריף מבחינה משפטית והוא מונע מהם - - -
<היו"ר משה גפני:>
זה העלה לנו חשד שרוצים לוותר על סודיות במדינה. אנחנו לא מקבלים תשובה.
<גיא הרמתי:>
אני אברר.
<היו"ר משה גפני:>
יש לי כמה שאלות. יש לי שאלה לגבי מה זה הכוח-אדם; יש לי שאלה לגבי הבטחת הכנסה שלא תדע לענות; יש לי שאלה לגבי ויתור על סודיות. לא קיבלתי עד עכשיו תשובה למה דורשים מניצולי השואה ויתור על סודיות בנוסח כזה כמו שמבקשים. אני לא אעכב את הפנייה, אני מבקש מחברי הוועדה לאשר אותה. 

מי בעד אישור פנייה 596, 597? 

הצבעה

בעד – פה אחד

<היו"ר משה גפני:>
אני מבקש רביזיה. אני רוצה תשובות על השאלות האלה, גם לגבי הבטחת הכנסה של נצרך ונזקק וגם לגבי הוויתור על סודיות, ומה זה הסעיף הזה. אישרתי. לא נצטרך לחזור לוועדה. אני אסיר את הרביזיה אחרי שאני או עוזרי נקבל תשובות.
598 – רווחה.
<גיא הרמתי:>
הפנייה נועדה לתגבור של 20 מיליון שקלים למשרד הרווחה לצורך היערכות המשרד לעתות חירום. 
<היו"ר משה גפני:>
43 מיליון?

<גיא הרמתי:>
סך הכול יעמוד התקציב לנושא זה על 43 מיליון.

<היו"ר משה גפני:>
כמה אתם מבקשים עכשיו?

<גיא הרמתי:>
אנחנו מוסיפים 20 מיליון ש"ח. 
<היו"ר משה גפני:>
מה זה היערכות המשרד - - -

<גיא הרמתי:>
כמו שהיה בעופרת יצוקה.

<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
הפנייה אושרה. 599, 601 – אישרנו. 600.
<דורון סמיש:>
הפנייה התקציבית נועדה לתגבור סך של 3,886 אלפי ש"ח בהוצאה מותנית בהכנסה בגין תשלום עבור פקודות מאסר ברשות האכיפה והגבייה. 

<היו"ר משה גפני:>
למה צריך להוסיף לזה כסף עכשיו?
<דורון סמיש:>
מוסיפים בגין גבייה. זו הוצאה מותנית בהכנסה. עבור כל פקודת מאסר החייב משלם.
<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
הפנייה אושרה. 606-602, 609, 610.
<חביב קטן:>
הפנייה נועדה לתקצב סך של 8,800 אלפי ש"ח ממשרד החינוך לפרויקט "זוזו", לפרויקט "מורה אומן", למכביה לנוער - - -

<היו"ר משה גפני:>
"זוזו"?

<חביב קטן:>
פרויקט "זוזו".

<היו"ר משה גפני:>
מה זה "זוזו"?

<חביב קטן:>
זה פרויקט משותף יחד עם התאחדות בתי הספר, שמטרתו לתגבר את שעות פעילות הספורט בבתי הספר.

<היו"ר משה גפני:>
למה קוראים לזה "זוזו"?

<חביב קטן:>
רוצים לגרום לתלמידים לזוז.

<היו"ר משה גפני:>
זה דווקא היה צריך להגיד על הממשלה.

<חביב קטן:>
בנוסף, הפנייה נועדה להעביר סך של 1,300 אלפי שקלים למשרד הנגב וגליל למכביה לנוער, וכן לפיתוח התרבות בפריפריה. 300,000 שקלים ממשרד החוץ - - -

<שכיב שנאן:>
הבלאי על חשבון הפריפריה? יש שם יותר מדי פעילות, נכון...

<חביב קטן:>
לא על חשבון, לתגבור. לתגבר את התרבות בפריפריה. סך של 300,000 ש"ח, בהתאם להחלטת ממשלה 3390, תוכניות הללויה; סך של מיליון ש"ח ממשרד לאזרחים ותיקים למיזם מורשת ארצות ערב; 750,000 ש"ח ממשרד התיירות לפרויקט האופרה במצדה; 16,5 מיליון ש"ח בהרשאה להתחייב לתקנת רצף פעילות – שיפוץ בית לסין; וסך של 2 מיליון ש"ח ממשרד הבריאות, בהתאם להחלטת ממשלה, ל"תוכנית הלאומית לקידום אורח חיים בריא", לעניין המכביה.

<היו"ר משה גפני:>
לאן הולך הכסף הזה? לאיזה משרד?
<חביב קטן:>
משרד התרבות והספורט. 

<היו"ר משה גפני:>
זאת אומרת, כולם מעבירים לתרבות ולספורט? כל ה"זוזו" הולך למשרד - - -

<חביב קטן:>
כן, זו פנייה גדולה של איגום משאבים שעשינו במשך זמן.

<שכיב שנאן:>
כמה מיליונים מועברים בסך הכול?

<חביב קטן:>
בסביבות 15-14 מיליון ש"ח בנוסף ל-16 מיליון ש"ח בהרשאה להתחייב.
<שכיב שנאן:>
30 מיליון ש"ח, כשאף אחד לא יודע איך זה מתחלק, אדוני.

<היו"ר משה גפני:>
לא. מופיע.

<חביב קטן:>
מפורט פה איך זה מתחלק.

<שכיב שנאן:>
אתה מבין שהחרדים קיבלו פה נתח יותר מדי גדול?
<היו"ר משה גפני:>
אפילו שקל לא. הבדואים קיבלו.

<חביב קטן:>
גם החרדים קיבלו, גם בתוכנית "עיר פעילה" עם משרד הבריאות - - -

<היו"ר משה גפני:>
יש גם חרדים?

<חביב קטן:>
אני אגיד לך. מייד.
<היו"ר משה גפני:>
החרדים אולי באירופה. נו, מה זה משנה. לא מעניינים אותי מהחרדים... 

מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
הפניות אושרו. 607, 608.
<דורון סמיש:>
פנייה תקציבית זו נועדה להעברת סך של 2,088 אלפי ש"ח ממשרד ראש הממשלה למשרד האוצר, בהתאם לפירוט הבא: סך של 2,000 אלפי ש"ח עבור העברת יחידת שירות הלקוחות הממשלתית, בהתאם לסיכום בין המשרדים; 2. סך של 88 אלפי ש"ח ומשרה אחת ממשרד ההסברה והתפוצות להעסקת תקן סגן חשב עבור המשרד, בהתאם לסיכום בין המשרדים.
<היו"ר משה גפני:>
איזה משרד? משרד ההסברה והתפוצות?

<דורון סמיש:>
כן.

<היו"ר משה גפני:>
למה צריך עכשיו להעביר? לא היה עד עכשיו?

<אפרת תבור:>
לא היה.

<היו"ר משה גפני:>
לא היה סגן חשב?

<אפרת תבור:>
לא.

<היו"ר משה גפני:>
אז איך המשרד עבד?

<אפרת תבור:>
בלי. הוא עבד בלי. בגלל זה התגבור הנדרש.

<היו"ר משה גפני:>
יש כבר מישהו שעובר לשם?
<אפרת תבור:>
למיטב ידיעתי כן. זה היה מאוד לחוץ, דיברתי עם המנכ"ל - - -
<היו"ר משה גפני:>
את יודעת להגיד לי תשובה בדיוק האם עובר סגן חשב או לא?
<אפרת תבור:>
אני יודעת שזה היה מאוד-מאוד לחוץ, סייענו לעניין הזה. דיברתי עם המנכ"ל, אני לא זוכרת את שמו. 
<היו"ר משה גפני:>
מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
הפניות אושרו. אני מגיש רביזיה. אני רוצה תשובה אם יש סגן חשב מי זה. אני רוצה תשובה מפורטת. 

<אפרת תבור:>
האם המשרה אוישה?

<היו"ר משה גפני:>
כן, כן. האם המשרה אוישה ואיך זה עבד עד עכשיו. אני רוצה לדעת. יש לי שאלות שם באגף החשב הכללי.

<אפרת תבור:>
בסדר גמור. אני אחזור אליך.

<היו"ר משה גפני:>
אני מייד אסיר את הרביזיה ברגע שאקבל תשובות. את לא באגף החשב הכללי.

<אפרת תבור:>
לא.

<היו"ר משה גפני:>
את אמרת שאת ב - - -

<אפרת תבור:>
אני תקציבאית משרד האוצר. אני כבר אצא ואבדוק ואני אחזור.

<היו"ר משה גפני:>
תודה. הודעה אישית. שכיב, בבקשה.

<שכיב שנאן:>
אני מאוד אוהב את הסגירה שלך לכל רביזיה שאתה מגיש, שברגע שתקבל תשובות תסיר את הרביזיה. לאור זאת, בהמשך לשיחתנו אתמול, אני לא מסיר את הרביזיה, כי עוד לא קיבלתי תשובות, לא ממר לוקר ולא ממר אורטל ולא ממר גולדשטיין. לכן הרביזיה שלי בעינה עומדת. אהבתי את שני המשפטים האחרונים שלך.
<היו"ר משה גפני:>
אתה יודע כמה זמן תיקח הרביזיה שלי? שעה.

<שכיב שנאן:>
ממך פוחדים, ממני לא.

<היו"ר משה גפני:>
לא, לא. הפרויקט של הרביזיה הוא לא פרויקט שאתה יכול לשנות סדרי בראשית.

<ציון פיניאן:>
רק הערה בנושא. השר גלעד ארדן בא לנחם אותי, אז הוא אמר שנקבע פגישה: הרב גפני, ציון פיניאן ושכיב שאנן, והוא מוכן לבוא ולסגור את הנושא הזה.
<היו"ר משה גפני:>
דיבר אתי לוקר אתמול - - -

<שכיב שנאן:>
לוקר דיבר גם אתי ב-21:00 בלילה, אמרתי לו שאני ואתה שוחחנו, והסיכום שלי ושלו היה שהוא דואג לישיבה של שלושתנו יחד עם ארדן אצלו.

<היו"ר משה גפני:>
הוא הודיע שהבקשה הזאת של חבר הכנסת - - -

<שכיב שנאן:>
כנראה, הוא אמר.

<היו"ר משה גפני:>
שני דברים הוא אמר לי. דבר אחד הוא אמר, שבקשתו של חבר הכנסת שכיב שנאן לגבי הכביש שעליו מדובר, הדרך הזאת, מאושרת. אמר לי את זה גם גלעד ארדן, הוא ביקש שאנחנו גם נסייע תקציבית. הראל לוקר אמר לי שזה מאושר, אלה המלים שלו. התקשרתי אליו בבוקר, רציתי שהוא יעביר לי במייל, אבל לא תפסתי אותו וגם הייתי מאוד עסוק, יש לי עוד כמה דברים על הראש חוץ מהעניין הזה. הדבר השני שהוא אמר לי שהיה דיון אצלו לגבי דליה, לגבי כל הנושא הזה, והוא אומר: יש בעיה. שאלתי אותו: למה אתם לא יכולים ללכת על מתווה שחל? אז הוא אמר: המדינה השתנתה. אז לא היו יועצים משפטיים על הראש ולא היו חשבים על הראש. המדינה השתנתה ואני לא יכול ללכת על מתווה שחל, אבל אני מתחייב לך – כך הוא אמר לי, הייתי בטלפון ברחוב – אני מתחייב לך שהעניין הזה בסופו של דבר יוסדר בקריטריונים נוקשים ואני גם בא בדברים עם חברת החשמל. שכיב, אני לא אומר לך מה לעשות, אתה רואה, אני שותק, אבל אם אתה מסתמך עלי שאני נוקט - - -

<שכיב שנאן:>
 אם לא היית, הייתי צריך להמציא אותך. זה דבר ראשון. דבר שני, לא רק שאני סומך עליך, אני נסמך עליך. זה הרבה יותר מזה. אני רוצה שתדע דבר אחד פשוט, ב-21:00 בערב במיטת חוליי – היו אתמול רק שתי שיחות שעניתי להן, לך ולו. כל האחרים שניסו לתפוס אותי לא הצליחו.
<היו"ר משה גפני:>
ומה הוא אמר לך? מה אני אמרתי לך, אני יודע.
<שכיב שנאן:>
הוא אמר לי: כנראה אני פותח את העניין. אני אומר לו: כמה זמן ייקח לך? הוא אומר לי: אני לא יכול להגביל את עצמי בזמן. אני שואל אותו עוד שאלה: האם אפשר לקבל מסמך שסוגר את מה שביקשתי ממך? הוא אומר לי: זה צריך לסגור בינך לבין גלעד ארדן. הוא דיבר אתך בסגנון אחר, שונה מהסגנון שהוא דיבר אתי, ולכן בקשתי ממנו היתה, ואני מבקש שגם אתה תגבה אותי בעניין הזה, שהוא יקיים פגישה שאתה, ציון פיניאן ואני נהיה בה יחד עם גלעד ארדן.
<היו"ר משה גפני:>
העצה שלי לא להחזיק רביזיה כל כך הרבה זמן. זה יכול להגיע למצב שבו אני אקבל טלפון ממשרד ראש הממשלה ויגידו לי: תשמע, אתה לא יכול להחזיק את הנושא של יערות הכרמל כל כך הרבה זמן והם ילחצו עלי. יבוא לפה זאב אלקין ויגיד: תצביע, ותהיה בעיה. אל תעמיד אותי במצב הזה, אני לא רוצה להיות שם. אני לא השתמשתי ברביזיה שאני משתמש בה מעת לעת לשעה או לשעתיים או אפילו לשבוע – אני לא משתמש בה לאורך זמן, ואני אומר לך מהניסיון שלי: יש התקדמות אמיתית וככל הנראה גם גלעד ארדן יהיה פה בישיבה הבאה. לו אני במקומך, הייתי מסיר את הרביזיה ומגיע לישיבה אחרי זה בלי הרביזיה, אחרי שמיצית אותה, אבל זו החלטה שלך.

<שכיב שנאן:>
אני מקבל את ההצעה שלך.

<היו"ר משה גפני:>
לגבי הנושא של ההעברה של משרד הביטחון עם הנושא הזה של הביטוח הלאומי, הביטוח הלאומי פועל על-פי חוק. אין מציאות כזאת שכאשר מורידים מהרזרבה של הביטוח הלאומי, כמו שמופיעה באחת הפניות של משרד הביטחון – אין מציאות כזאת שמישהו יקבל שקל אחד פחות, בין אם הוא זכאי לקצבת ילדים ובין אם הוא זכאי לקצבת זקנה ובין אם הוא זכאי לקצבת נכות. זה על-פי חוק. לכן כדי להוריד מהביטוח הלאומי בניגוד לכל סעיף אחר צריך להעביר חוק, וההפחתה אין לה דבר מעשי. שלא יובן מזה שאישרתי את הביטחון בהפחתה של הרזרבה לביטוח הלאומי, כאילו אני מסכים להפחתות בקצבה כלשהי. לא מסכים. זאת לא הפנייה הזאת.
607,608 עברנו. 611, 612.
<פניה קירשנבאום:>
על מה אתם מתלחשים שם?

<היו"ר משה גפני:>
אני אגיד לך על מה. היתה פנייה של הביטחון, ובאחת הפניות היתה הפחתה מרזרבה להתייקרויות של הביטוח הלאומי. צבי לביא פרסם את זה ב-Y-net. חבר הכנסת טלב אלסאנע הגיש רביזיה, הוא לא מסכים שיפחיתו מהביטוח הלאומי. אני רוצה להצביע על הרביזיה. ביקשתי אומנם שידברו אתו. ההפחתה בביטוח הלאומי איננה רלוונטית, מה שהסברתי עכשיו. אני ברשימה ארוכה של חברי ועדה שלא יסכימו להפחתות בביטוח הלאומי, נקודה. אין בזה הפחתה, בגלל שהביטוח הלאומי פועל על-פי חוק. 
<פניה קירשנבאום:>
אז למה הם רשמו את זה כך?

<היו"ר משה גפני:>
הם הורידו את זה מהרזרבה של הביטוח הלאומי, שלדעתם אין בזה צורך. על כל פנים, אם יהיה צורך, הכסף חוזר. אין הפחתה בביטוח הלאומי, אין לאיש סמכות, אלא בחקיקה ראשית.

<פניה קירשנבאום:>
בקיצור, הביטחון עושים מה שאמרתי.
<היו"ר משה גפני:>
זה לא הביטחון, זה האוצר.
<פניה קירשנבאום:>
האוצר בכל הסעיפים שיש כסף לוקח ושם שם. אנחנו החלטנו שלא מגדילים את תקציב הביטחון, אז הם עושים את זה בדרך אחרת.

<היו"ר משה גפני:>
זה לא הדיון שעליו מדבר טלב אלסאנע.
<פניה קירשנבאום:>
נכון. זה נכון. אבל אני לא מוכנה לזה יותר.

<היו"ר משה גפני:>
את צודקת, זה הדיון האמיתי. פאינה, היום, כשדנו על תקציב הביטחון נגענו בשולי הבעיה שעליה את מדברת.
<פניה קירשנבאום:>
אם יש רזרבות, בואו נחליט איזה מסים אנחנו מורידים מהאזרחים. למה צריך להעביר הכול לשם? 

<היו"ר משה גפני:>
הדיון הזה יתקיים.

<פניה קירשנבאום:>
אני לא בעד להוריד מסים, אלא אני בעד אולי לסגור גירעון.

<היו"ר משה גפני:>
טוב. 611, 612.

<ערן הכהן:>
שלום לכולם, צהרים טובים ושנה טובה. הפנייה נועדה להעביר תקציב למספר פרויקטים חד-פעמיים: 1.9 מיליוני שקלים למיפוי היפגעות ילדים דרך ארגון "בטרם"; מיליון ש"ח לעידוד השתלות; ו-5 מיליוני שקלים לאיחוד משרדי משרד הבריאות בירושלים למשרד אחד בכניסה לעיר שניכנס אליו בחודשים הקרובים. 
<היו"ר משה גפני:>
טוב. מי בעד אישור הפניות, ירים את ידו. 

<פניה קירשנבאום:>
אני בעד, אבל אני מבקשת רביזיה.

<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
הפניות אושרו.

<פניה קירשנבאום:>
אני אגיד לך למה רביזיה.

<היו"ר משה גפני:>
למה רביזיה?

<פניה קירשנבאום:>
 מכיוון שלפני שנתיים העברנו 5 מיליון - -

<היו"ר משה גפני:>
אנחנו, הכוונה ישראל ביתנו.

<פניה קירשנבאום:>
כן.

- - למיון הקדמי בדימונה. הגשתי כמה רביזיות והובטח לי שהנושא הזה יוסדר, והסרתי את הרביזיה. איזה נייר לא ביקשו ואיזה דוחות לא ביקשו ומה לא ביקשו להראות? הכול הראו, והשבוע הם קיבלו הודעה שהם לא מקבלים את הכסף הזה. אני רוצה לקבל תשובה מה קורה עם הכסף של המיון הקדמי בדימונה.

<היו"ר משה גפני:>
אני גם אדבר עם הרב ליצמן.

<פניה קירשנבאום:>
דיברתי אתו והוא אמר שהכול בסדר.

<ערן הכהן:>
אני רק חייב לציין את ההשלכות של אי-העברת הפנייה. כבוד היושב-ראש, אני מבקש להבהיר מה המשמעות של אי-העברת הפנייה. יש כרגע פרויקט של היפגעות ילדים של ארגון "בטרם", והם פשוט הולכים לפטר עובדים שהתחילו לעבוד על זה בעקבות אי-העברת הפנייה. זאת המשמעות הישירה של אי-העברת הפנייה.
<פניה קירשנבאום:>
עיריית דימונה הולכת לפטר את הרופאים וכל אלה שעובדים במיון הקדמי, כי לא העבירו להם כסף.

<ערן הכהן:>
אני אבדוק את זה כמו שאני תמיד עושה כשמבקשים ממני - - -
<פניה קירשנבאום:>
תשובה בטלפון בתוך 24 שעות.

<היו"ר משה גפני:>
אישרנו את הפנייה. חברת הכנסת פאינה קירשנבאום הגישה רביזיה, אני מבקש שתתנו לה תשובות. ואני מעריך שאם תתנו לה תשובות טובות, היא תסיר את הרביזיה. הפנייה היא חשובה, אני בעדה.
613, 614.

<צור אגזאן:>
הפנייה נועדה לתקצוב 17,000 אלפי שקלים עבור הלוואות למועצות דתיות.
<היו"ר משה גפני:>
איזה מועצות דתיות? מה זה ההלוואות?

<צור אגזאן:>
זה חלק מתוכניות ההבראה. יש לי רשימה.

<היו"ר משה גפני:>
רשימה של כמה?

<צור אגזאן:>
תשע מועצות. 
<היו"ר משה גפני:>
תשע מועצות דתיות. אתה יכול לקרוא אותן?

<צור אגזאן:>
אבן יהודה, אילת, חולון, לוד, מגדל העמק, מנחמיה, נתניה, פתח-תקווה ותל-מונד.

<היו"ר משה גפני:>
למה בקריית-אתא סגרו את המקווה?

<פניה קירשנבאום:>
האם זה המקום להגיש רביזיה על בתי הקברות לחסרי דת?
<צור אגזאן:>
זה לבתי קברות, פאינה. למה בקריית-אתא סגרו את המקווה - - -

<היו"ר משה גפני:>
למה? אני יכול לקבל תשובה?

<צור אגזאן:>
אני לא חושב שזה קשור, אבל אני אבדוק.

<היו"ר משה גפני:>
מה לא קשור? אתה נותן הלוואה למועצה דתית באילת ולמועצה דתית בקריית-אתא אין כסף וסוגרים את המקווה? האם אתה מבין מה המשמעות לאנשים דתיים כשאין מקווה? אתה יודע את זה או שאני עכשיו אסביר לך?
<צור אגזאן:>
אני בהחלט יודע. 
<היו"ר משה גפני:>
אז יש קשר ועוד איך.

<צור אגזאן:>
אני צריך לבדוק אם זה מקווה פרטי.

<היו"ר משה גפני:>
לא, מקווה של המועצה הדתית. דיברתי עם ראש העיר, דיברתי עם הרבנים, עם כולם.

<צור אגזאן:>
אני אתן לך תשובה על זה.

<היו"ר משה גפני:>
מה עושים? את רוצה להגיש איזו רביזיה?

<פניה קירשנבאום:>
אני רוצה לדעת מה קורה עם בתי קברות לחסרי דת.

<צור אגזאן:>
- - -

<היו"ר משה גפני:>
רק שנייה. רק רגע, אל תנהל משא-ומתן. פאינה, את רוצה לברר לגבי בתי העלמין האלה, ואני רוצה לברר לגבי המקווה בקריית-אתא. אני מבקש תשובות על הדברים האלה, ואז אני אביא את זה להצבעה. תודה רבה.
<צור אגזאן:>
אני אביא.

<פניה קירשנבאום:>
בטלפון גם אפשר.

<היו"ר משה גפני:>
אנחנו עוברים ל-622 בעמוד 101.
<טמיר כהן:>

רשות השידור.

<היו"ר משה גפני:>
אה, הרפורמה ברשות השידור.

<עפר מרגלית:>
הפנייה נועדה להעברת 39 מיליון ש"ח עבור תקצוב מענק הרפורמה לרשות השידור. המענק הזה הוא החלק הראשון של הסכומים שאמורים לעבור במסגרת הרפורמה שנחתמה ברשות השידור. זה החלק של שנת 2012. זה החלק שאמור לעבור לרשות השידור במסגרת ההסכם שנחתם לאחרונה עם משרדי ראש הממשלה, משרד האוצר ורשות השידור, וזה החלק של השנה, של 2012, של מענק של 80 מיליוני שקלים.
<היו"ר משה גפני:>
בזה אנחנו מאשרים את הרפורמה?

<עפר מרגלית:>
זה מוציא את הרפורמה לדרך.
<היו"ר משה גפני:>
בהסכם של רשות השידור מופיע שצריך אישור של ועדת הכספים. על מה צריך אישור של ועדת הכספים ולמה זה מופיע בהסכם?
<עפר מרגלית:>
אישור של ועדת הכספים להעברת הסכומים, למה שקורה עכשיו.

<שגית אפק:>
איזה סכומים?

<עפר מרגלית:>
מה שמועבר היום זה כ-39 מיליוני ש"ח שזה משלים ל-80 מיליוני ש"ח, וזה המענק שיועבר השנה לרשות השידור.
<היו"ר משה גפני:>
האם כבר הועבר השנה?
<עפר מרגלית:>
לא. הוא יעבור לאחר שתאושר הפנייה.

<היו"ר משה גפני:>
זאת אומרת, ה-39 יעבור עכשיו ואז - - -

<עפר מרגלית:>
לא. הכול יעבור, כל ה-80. כרגע יש בתקנות רק 40. אנחנו מוסיפים  40 כרגע. כשיהיה 80 ותאשרו זה יצא לדרך. כרגע עוד לא עבר שקל.
<היו"ר משה גפני:>
זאת אומרת, ה-80 שיש בהסכם זה 40 שמופיעים בתקנה ו-40 שנאשר עכשיו או כמעט 40?

<עפר מרגלית:>
נכון.

<פניה קירשנבאום:>
בהסכם הקואליציוני הכנסנו סעיף בתוך רשות השידור עבור רדיו רק"ע והגדרנו את הסכום הזה שנמצא בבסיס התקציב, 8 מיליון שקל לשנה, אבל זה לא כבר כסף קואליציוני. אני לא צריכה לדאוג, זה נמצא בבסיס התקציב. אני רוצה לדעת למה הכסף הזה לא עובר לרדיו? 
<עפר מרגלית:>
זו בעיה פנימית של רשות השידור.

<פניה קירשנבאום:>
מי יכול לתת תשובות?

<היו"ר משה גפני:>
השאלה שלך היתה על רדיו רק"ע.
<עפר מרגלית:>
את תקציב רשות השידור אנחנו לא מתקצבים. זה גוף נפרד - - -

<פניה קירשנבאום:>
זה לא גוף נפרד, זה ברשות השידור.

<עפר מרגלית:>
ברור, אבל רשות השידור הוא לא גוף מתוקצב. פה אנחנו מתקצבים רפורמה ספציפית וזה לצרכים מיוחדים. התקציב שלהם, הם אחראים עליו, הם גובים אגרה בשבילו. אנחנו לא מתקצבים אותו, הוא גוף עצמאי.

<היו"ר משה גפני:>
דיברו אתי אתמול מרשות השידור, ביקשו ממני בגלל שזה יכול להיות פגיעה בעובדים.
<עפר מרגלית:>
זה מתחיל את הרפורמה שזה תהליך פרישה.

<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
האם יש עוד שאלות לגבי העניין הזה? יש הרשאה להתחייב של 600 מיליון, משהו כזה? 

<עפר מרגלית:>
סך כול המסגרת של כל הרפורמה היא מסגרת יותר גדולה. כרגע אנחנו פותרים את הבעיה של השנה. ההסכם חתום – אגף תקציבים חתום עליו, משרד ראש הממשלה חתום עליו – כל הסכומים יועברו. אין פה בעיה, זה עניין טכני אם נתקצב את כל ההרשאה עכשיו או אחרי זה, את זה אנחנו נסגור מולם בהמשך, איך יותר נוח. זה ייסגר מול החשב הכללי.
<היו"ר משה גפני:>
האם אתם מדברים אתם, עם יוני בן-מנחם, עם סמנכ"ל הכספים? הם פשוט דיברו אתי אתמול.
<עפר מרגלית:>
היום אחרי-הצהרים אנחנו שם בישיבה לגבי התקציב. אנחנו בדיבור רציף אתם כל הזמן. 
<היו"ר משה גפני:>
האם זה כולל את ההרשאה להתחייב, כולל כל הדברים?

<עפר מרגלית:>
זה על השולחן, זה עוד לא נסגר. כרגע מה שנסגר זה המענק של השנה, זה עניין טכני של אופן התקצוב. המהות – סך הסכום נחתך, הוא סגור. 

<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אני.

הצבעה

בעד – רוב
נגד – אין
נמנעים – 1 

<היו"ר משה גפני:>
הפנייה אושרה. 
ציון פיניאן, האם ניהלת את הישיבה של התקציב של רשות השידור שאנחנו מאשרים?
<ציון פיניאן:>
ביקשתי דיון.

<היו"ר משה גפני:>
אתה ניהלת את הדיון, אני לא ניהלתי את הדיון.

<ציון פיניאן:>
אני חושב שאתה. 

<היו"ר משה גפני:>
לא ניהלתי.

<ציון פיניאן:>
אם כך, זה אני.

<היו"ר משה גפני:>
כן, אתה ניהלת.

<ציון פיניאן:>
ניהלתי כשביטלנו את הישיבה כי הם איחרו, כי הם היו בוועדת הכלכלה.

<היו"ר משה גפני:>
נכון. מספר פנייה לוועדה 615. בבקשה.
<אורטל גבריאלי:>
הפנייה נועדה לבצע שינויים פנימיים בתקציב הדיור הממשלתי, תקצוב השתתפות בית הנשיא בשיפוץ בית הנשיא - - -
<היו"ר משה גפני:>
למה זה לא בפנייה הקודמת של שיפוץ בית הנשיא?
<אורטל גבריאלי:>
זה העברה מבית הנשיא אלינו, לדיור הממשלתי.
תקצוב סקר בתי החולים בהרשאה להתחייב בסך של 1,900 אלפי ש"ח.
<היו"ר משה גפני:>
מה זה "סקר בתי החולים"?
<אורטל גבריאלי:>
זה רישום של כל נכסי בתי החולים שכרגע לא רשומים על שם המדינה.
<היו"ר משה גפני:>
אוקיי. מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה. 616, 617.
<דורון סמיש:>
פנייה תקציבית זו נועדה להעברת סך של 4,900 אלפי ש"ח ממשרד התחבורה למשרד ראש הממשלה, בהתאם להחלטת ממשלה מספר 1412, מיום ה-21 בפברואר 2010, בנושא העצמת תשתיות מורשת לאומית.

<היו"ר משה גפני:>
טוב.

<אפרת תבור:>
כבוד היושב-ראש, אני יכולה לחזור לנושא של החשב? יש לי תשובות.
<היו"ר משה גפני:>
אחרי הישיבה. זו רביזיה. אין צורך בזה. אחרי שנסיים. אישרנו את זה פה, הצבעתי. אחרי זה.

העצמת תשתיות. למה זה לא מופיע בפנייה הקודמת?

<דורון סמיש:>
כל מודל התקצוב על-פי החלטת הממשלה של העצמת תשתיות מורשת לאומית הוא בתהליך של איגום משאבים, ולכן כל משרד בכל שנה צריך להעביר פנייה בשביל להכניס את הכסף למשרד ראש הממשלה.

<היו"ר משה גפני:>
בסדר. מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. 618, 619.
משרה אחת ממשרד האוצר למשרד ראש הממשלה. את מי מעברים ממשרד האוצר למשרד ראש הממשלה?
<אפרת תבור:>
מירי בלישה.

<היו"ר משה גפני:>
מה זה המשרה הזאת? מה קרה? זה מאגף התקציבים?

<דורון סמיש:>
זה ללע"מ, ללשכת העיתונות הממשלתית.

<היו"ר משה גפני:>
מי מסביר את הפנייה הזאת, כי אני כבר סוגר את הישיבה?
<דורון סמיש:>
אני. פנייה זו נועדה להעברת משרה אחת ממשרד האוצר למשרד ראש הממשלה ללשכת העיתונות הממשלתית, בהתאם לסיכום בין המשרדים.

<אפרת תבור:>
יש לנו עובדת שהעברנו ב-2011 בין המשרדים. אני משערת שזאת היא.
<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. 620, 621.

<שירה ברגמן:>
הפנייה התקציבית נועדה לתקצוב סך של 6,200 אלפי ש"ח לרשות הגז בגין הרשאות להתחייב ולביצוע שינויים פנימיים בתקציב הרשות.
<היו"ר משה גפני:>
מה זה רשות הגז?

<שירה ברגמן:>
רשות הגז הטבעי, הרשות שאחראית על הרגולציה בנושא הגז.
<היו"ר משה גפני:>
מי אחראי על זה?

<שירה ברגמן:>
 שוקי שטרן הוא מנהל רשות הגז.
<היו"ר משה גפני:>
לגבי הולכת הגז הטבעי ל"פניציה" הוא אחראי?
<שירה ברגמן:>
הוא מעורב מאוד.

<היו"ר משה גפני:>
אני מבקש להביא אותו לכאן לדיון בוועדה. אני רוצה לדעת על הולכת הגז הטבעי עד שנאשר את הפנייה הזאת. עם כל הכבוד, לא תוליכו גז טבעי למרכז הארץ ותשאירו את "פניציה" בלי גז.
<ציון פיניאן:>
גם "פניציה" דרום וגם "פניציה" צפון.

<היו"ר משה גפני:>
גם את שני. אני מבקש שהוא יוזמן לוועדה. טמיר, להזמין אותו לוועדה עם הפנייה הזאת. לא יהיו אזרחים סוג א' ואזרחים סוג ב'. 

622 אישרנו, נמנעתי בפנייה הזאת. 623. 

<דניאלה גרא:>
הפנייה נועדה לתקצוב סך של 11 מיליון שקל בהוצאה מותנית בהכנסה לצורך ייעוד ההכנסות המתקבלות ממפעלי ים המלח בגין הפרויקט של הגנות ים המלח. זה החלק שלהם בפרויקט.

<היו"ר משה גפני:>
בסדר. מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפנייה אושרה.

626-624.
<אסף וסרצוג:>
הפנייה נועדה להעביר סך של 3 מיליוני שקלים מתקציב המשטרה לתקציב רשות האוכלוסין וההגירה במסגרת העברת התחום של רשות ההגירה והאוכלוסין למשרד הפנים. כמו כן לתגבור תקציב המנהל האזרחי בסך של כ-2 מיליון שקלים ו-8 תקני כוח-אדם, בהתאם להסכם בין הסתדרות העובדים לבין המדינה מיום ה-22 ביולי. וכמו כן לביצוע שינויים פנימיים במשרד.

<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
הפניות אושרו. עודפים. שגית, יש רביזיה ישנה של אורי אריאל על משרד התחבורה. אנחנו מדברים על משרד ראש הממשלה, דיבר אתי המנכ"ל, 04-073. מה ההודעה הזאת בעניין הזה?
<דורון סמיש:>
זו פנייה תקציבית, נועדה להעברת עודפי התקציב משנת 2011 לשנת 2012.

<היו"ר משה גפני:>
למה לאיוב קרא אתם נותנים רק 34,000 ולאבישי ברוורמן 865,000? משולם נהרי 1.95 מיליון?
<ציון פיניאן:>
לפי מספר מתפקדים...

<שכיב שנאן:>
מה זה "אבישי ברוורמן"?

<היו"ר משה גפני:>
זה עודפים ממה שהיה פעם, זה לא העברה שגרתית.
<שכיב שנאן:>
מי השר?

<היו"ר משה גפני:>
מי השר במקומו? אין. אתה מדבר על שר לענייני מיעוטים?

<שכיב שנאן:>
כן. אין.

<היו"ר משה גפני:>
משולם נהרי. לא, אין.

מי בעד אישור ההודעה, ירים את ידו. מי נגד? אין. מי נמנע? אני.

הצבעה

בעד –  רוב
נגד – אין
נמנעים – 1 

<היו"ר משה גפני:>
ההודעה אושרה. 04-074.
<דורון סמיש:>
פנייה תקציבית זו נועדה להעברת עודפי התקציב משנת 2011 לשימוש בשנת 2012.
<היו"ר משה גפני:>
מי בעד אישור הפניות, ירים את ידו. מי נגד? אין. מי נמנע? אין.

הצבעה

בעד – פה אחד
<היו"ר משה גפני:>
ההודעה אושרה. יש רביזיה של חבר הכנסת אורי אריאל על משרד התחבורה. מי בעד אישור הרביזיה ירים את ידו. מי נגד? - -
<טמיר כהן:>
זה 514, 515.
<היו"ר משה גפני:>
- - מי נמנע?

<שכיב שנאן:>
אני נמנע.

הצבעה

בעד – אין
נגד – רוב
נמנעים – 1 

<היו"ר משה גפני:>
הרביזיה לא התקבלה, ולכן הפנייה אושרה.

אני חוזר לנושא שהעלינו בסעיף השני בסדר-היום, הנושא של הקיצוץ הרוחבי במשרדי הממשלה. אני מבקש להודיע כדלהלן: הפנייה הזאת נשלחה בכ"ב בסיוון התשע"ב, 12 ביוני 2012. בין יתר הדברים שנעשו בקיצוץ הרוחבי היתה גם לשכתו של ראש הממשלה לשעבר, אהוד אולמרט. לא הבאתי את זה עדיין לדיון בגלל שחשבתי שהעיתוי לא מתאים עם קיצוץ כזה ועם כל מה שנלווה, והבאתי אותו רק היום. אין קשר, ונאמר פה על-ידי נציג אגף התקציבים – אין קשר לעניין של ההחלטה או הודעתו של ראש הממשלה לשעבר, אהוד אולמרט, שהוא מבקש שלא להשתמש בהטבות שניתנות ושאושרו כאן בוועדה. לטענת דורון סמיש לא קיבלתם את המכתב. אף-על-פי שלא קיבלתי את הטענה הזאת נתתי לך את המכתב, ואתם הודעתם שתגיעו אלינו, כוועדת שירות, לאור מכתבו של ראש הממשלה לשעבר, אהוד אולמרט, לומר מה אתם עושים עם הפנייה שלו, ואז נקיים את הדיון כאן בוועדה אחרי שתגישו את הפנייה. אישור הקיצוץ שנכתב, כפי שאמרתי, בתאריך מוקדם יותר, עוד לפני שהיה דיון בנושא הזה, אין ולו כל אמירה לגבי הנושא שקשור למכתבו של אהוד אולמרט, ואתם תצטרכו להגיד לנו – נצטרך לקבל החלטה כוועדת שירות – מה המשמעות של העניין מבחינתכם. האם אתם רואים את זה כהתחייבות משפטית, שאז נצטרך לקבל החלטה משפטית? האם אתם רואים את זה כריקון הסעיף הזה מתקציב? אני רוצה בפרק זמן סביר שתבואו ותגידו לנו מה אתם מבקשים, כמו שמשרד ראש הממשלה פנה אלינו בכל הנושאים שנוגעים לתנאי השירות. אין באישור של הקיצוץ הרוחבי במשרד הממשלה, בתקנים במשרדי הממשלה, ולו כל רמז או כל אמירה, לא משפטית, לא ציבורית, לא מוסרית, לא כלום, לגבי העניין הזה. זה נערך לפני שהמכתב הזה נעשה ולפני שבכלל היה דיון כזה במשפט.
זה בסדר?
<קריאה:>
לא בסדר.

<היו"ר משה גפני:>
אמרתי, אני את עמדתי אומר – בפעם השלישית אני אומר את זה – רבותי, אני את עמדתי אומר ברגע שתגיע הפנייה, כפי שאמרתי בפניות אחרות של משרד ראש הממשלה או של משרדים אחרים שנוגעים לתנאי השירות, שאז שינינו, החלטנו בהתאם לבקשה, לא בהתאם לבקשה – שינינו את זה. אני אביע את עמדתי וחברי הוועדה יביעו את עמדתם לאחר שתתקבל הפנייה, לאחר שקיבלת את המכתב – לאחר שתתקבל הפנייה ממשרד ראש הממשלה. 
מדובר על סכום של 286 אלפי שקלים; 453 – 336 תקני כוח-אדם ו-1,570 חודשי עבודה מופחתי תקציב. מי בעד אישור הפנייה? מספר הפנייה 9006. מי בעד אישור הפנייה, ירים את ידו. מי נגד? אין. מי נמנע? אין.

הצבעה

בעד – פה אחד

<היו"ר משה גפני:>
הפנייה אושרה. 

נחדש את הישיבה ב-12:30, לאחר שתעבור חצי שעה מזמן הרביזיה של חבר הכנסת טלב אלסאנע, אלא אם כן אני אשכנע אותו שהרביזיה תבוטל ואז הישיבה לא תחודש ב-12:30. נכון לעכשיו הישיבה תחודש ב-12:30 על בקשת הרביזיה של חבר הכנסת טלב אלסאנע.
<(הישיבה נפסקה בשעה 12:15 ונתחדשה בשעה 12:34.)>
<היו"ר משה גפני:>
אני מחדש את ישיבת הוועדה. על סדר-היום בקשה לדיון מחודש במספר פנייה לוועדה 366, 367, שעניינה תקציב הביטחון. חבר הכנסת טלב אלסאנע ביקש רביזיה על הפנייה הזאת. הוא לא דיבר אתי, אבל אני מבין שזה מכיוון שההעברה לתקציב הביטחון היתה מרזרבה להתייקרויות של הביטוח הלאומי. בביטוח הלאומי על-פי חוק – הרזרבה הזאת להתייקרויות – אין אפשרות חוקית לפגוע בתקציב כלשהו. גם אם רוצים למנוע העלאה של הצמדה צריך להביא את זה בחקיקה ראשית. לכן אני מבקש להצביע על בקשת הרביזיה של חבר הכנסת טלב אלסאנע. מי בעד אישור הרביזיה, ירים את ידו. מי נגד? מי נמנע?

הצבעה

נגד – פה אחד
<היו"ר משה גפני:>
הרביזיה לא התקבלה. הישיבה נעולה. תודה רבה.

<הישיבה ננעלה בשעה 12:36.>
